Masverikamuge3garaareh majileehun faaskohfi\nދިވެހި މަސްވެރިއަކު ދޮށިން މަހެއް ބޭނި މަހެއް ދޯންޏަށް އެތެރެކޮށްލަނީ. މަސްވެރިކަމުގެ ތިން ގަރާރެއް މަޖިލީހުން މިއަދު ފާސްކުރި -- ފޮޓޯ: ގާޑިއަން\nސަރުކާރުގެ ފަރާތުން އެމްޑީޕީގެ މެންބަރުން ރައްޔިތުންގެ މަޖިލީހަށް ހުށަހަޅުއްވާފައިވާ ފަސް ގަރާރުގެ ތެރެއިން ތިން ގަރާރެއް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nމިއަދު ފާސްކުރި ގަރާރުތަކުގެ ތެރެއިން އެއް ގަރާރަކީ ބޭރުގެ ބޯޓުފަހަރު ރާއްޖެ އައިސް ދިވެހި މަސްވެރިންގެ އަތުން މަސް ގަތުމަށް ހުއްދަ ދިނުމަށް ދުވާފަރު ދާއިރާގެ މެންބަރު އިސްމާއީލް އަހްމަދު ހުށަހެޅުއްވި ގަރާރެވެ. އެ ގަރާރު ފާސްކުރީ ވޯޓުގައި ބައިވެރިވެވަޑައިގެންނެވި 66 މެންބަރުންގެ އިއްތިފާގުންނެވެ.\nދެވަނަ ގަރާރަކީ ރަށު ކައުންސިލާއި އަމިއްލަ ފަރާތްތަކާ ގުޅިގެން ރަށްރަށުގައި ގޭދޮށު މަސް ފެކްޓްރީ ގާއިމު ކުރުމަށް ތޮއްޑޫ ދާއިރާގެ މެންބަރު ހުށަހެޅުއްވި ގަރާރެވެ. އެ ގަރާރު ފާސްކުރީ ވޯޓުގައި ބައިވެރިވެވަޑައިގެންނެވި 72 މެންބަރުންގެ އިއްތިފާގުންނެވެ.\nތިންވަނަ ގަރާރަކީ މަސްވެރިކަން ކުރާ ކަނޑުގެ ސަރަހައްދުތަކެއްގައި ކަންނެލި ޖަގަހަތަކެއް ނުވަތަ އޮފްޝޯ ޕްލެޓްފޯމްތަކެއް ގާއިމު ކުރުމަށް މާފަންނު މެދު ދާއިރާގެ މެންބަރު އިބްރާހިމް ރަޝީދު ހުށަހެޅުއްވި ގަރާރެވެ. އެ ގަރާރު ފާސްކުރީ ވޯޓުގައި ބައިވެރިވެވަޑައިގެންނެވި 72 މެންބަރުންގެ އަޣުލަބިއްޔަތުންނެވެ.\nމަސްވެރިކަމުގެ ދާއިރާއާ ގުޅުން ހުރި އިތުރު ދެ ގަރާރެއް ވެސް މަޖިލީހުގެ އިގްތިސާދީ ކޮމިޓީން ދަނީ ދިރާސާ ކުރަމުންނެވެ. އެއީ އިންޑިއާ ކަނޑުގައި ބޮޑު ދާ ޖަހައިގެން ރީނދޫ އުރަހަ ކަންނެލީގެ މަސްވެރިކަން މަނާ ކުރުމަށް ކަނޑިތީމު ދާއިރާގެ މެންބަރު އަބްދުﷲ ޝަހީމް ހުށަހެޅުއްވި ގަރާރާއި، ބޭރުގެ މަސް ބޯޓުފަހަރު ރާއްޖޭގެ ކަނޑުތަކުގައި މަސްވެރިކަން ކުރުން ހުއްޓާލުމަށް ހޯރަފުށި ދާއިރާގެ މެންބަރު އަހްމަދު ސަލީމް ހުށަހެޅުއްވި ގަރާރެވެ.\nމީގެ އިތުރުން ސަރުކާރުގެ ފަރާތުން އިހަވަންދޫ ދާއިރާގެ މެންބަރު މުހައްމަދު ޝިފާއު ވަނީ މަސްވެރިކަމުގެ ބިލެއް ވެސް މަޖިލީހަށް ހުށަހަޅުއްވާފައިވެ އެވެ. އެ ބިލު ގާނޫނަކަށް ވެގެން އަންނައިރު ސަރުކާރުގެ ފަރާތުން ހުށަހަޅާފައިވާ ގަރާރުތަކުގައިވާ ކަންކަން ހިމެނިގެންދާނެ ކަމަށް ވެރިކަން ކުރާ މައި ޕާޓީ، އެމްޑީޕީގެ މެންބަރުން ވަނީ ވިދާޅުވެފަ އެވެ.


SunOnline: Dustbin in fenunu 1,200 dollar check verifaraathah\nޑަސްބިނުން ފެނުނު 1،200 ޑޮލަރު ޗެކު ވެރިފަރާތަށް\nއަހުމަދު ޖައިޝަން 29 May 2020, 09:24\nޗެކުގެ ވެރި ފަރާތާ ހަވާލުކޮށްފައިވާ އެންޓޯނިއޯ އާއި އޭނާގެ ދަރިފުޅު މިޝެލް\nއުތުރު ކެރޮލައިނާގެ ކާރު ދޮންނަ ކުންފުންޏެއްގެ މުވައްޒަފަކަށް އެތަނުގެ ޑަސްބިނުން ފެނިފައިވާ 1،200 ޑޮލަރުގެ ސްޓިމިއުލަސް ޗެކެއް، އޭގެ ވެރިފަރާތާ ހަވާލުކޮށްފި އެވެ.\nއެވަންސް ސްޓްރީޓް ކާ ވޮޝް ކުންފުނީގެ މުވައްޒަފެއް ކަމަށްވާ އެންޓޯނިއޯ ހާނެންޑޭޒް ޑަސްބިން އުކާލަން ދަނިކޮށް އޭގެ ތެރެއަށް ވެއްޓިފައި އޮތް ޗެކެއް ފެނުނެވެ. އަދި ޗެކް އޮތީ އެ ކުންފުނީގެ ރިސީޓެއްގެ ތެރޭގައި ކަމަށް އެންޓޯނިއޯ ބުންޏެވެ.\nއެއާއެކު އެންޓޯނިއޯ އޭނާގެ އަންހެން ދަރިފުޅު މިޝެލް އަލްވަރާޑޯގެ އެހީއާއެކު އެ ޗެކުގެ ވެރި ފަރާތް ހޯދުމުގެ މަސައްކަތް ކުރިއެެވެ. އަދި އެ ޗެކުގެ ވެރި ފަރާތް ހޯދައި އެ ޗެކު ވީހާވެސް އަވަހަށް ހަވާލުކުރުމަށް ބޭނުންވި ކަމަށް އޭނާ ބުންޏެވެ.\n"ބައްޕަ ދެވަނަ ވަޒީފާއަށް ދިޔުމުގެ ކުރީން އަހަރެންނާ ޗެކު ހަވާލުކޮށްފައި ދިޔައީ. އޭގެ ވެރި ފަރާތް ހޯދުމަށް މަސައްކަތް ކުރުމަށް އެދި. އެކަމުގައި މަންމަގެ ފަރާތުން އެހީ ހޯދުމަށްވެސް ބައްޕަ އެދުނު،" މިޝެލް ކިޔައިދިނެވެ.\nޗެކުގައިވާ މައުލޫމާތު މެދުވެރިކޮށް މިޝެލް އާއި އޭނާ މަންމަ ވެގެން ވަނީ ޗެކުގެ ވެރި ފަރާތް ސޯޝަލް މީޑިއާ މެދުވެރިކޮށް ހޯދާފާއެވެ. އަދި އޭގެ ފަހުން އެ ޗެކު ވަނީ އޭގެ ވެރިފަރާތުގެ ގެއަށް ގެންގޮސްފައެވެ.\n"ދިޔަ އިރަކު ނެތް އެގެއަކު އެއްވެސް މީހެއް. ދެން އެ ޗެކު ބާއްވާފައި އައީ. އަނެއް ދުވަހު ޗެކުގެ ވެރި މީހާ ގުޅި. ވަރަށް އުފާވެފައި ހުރީ. ބުނީ މީހުން ވަރަށް ނުކޮށްދޭނެ ކަމެކޭ އެއަކީ،" މިޝެލް ބުންޏެވެ.


Raees Yameen ge shareeathah Dr Jameel ge bodethi faadukiyun thakeh - vNews.mv\nރައީސް ޔާމީންގެ ޝަރީއަތަށް ޑރ.ޖަމީލްގެ ބޮޑެތި ފާޑުކިޔުންތަކެއް\nމުހައްމަދު ހަފީޒް 22 July 2021, 11:25\nކުރީގެ ރައީސް އަބްދުﷲ ޔާމީންގެ މައްޗަށް މަނީ ލޯންޑްރިންގެ ދައުވާކޮށް ކުރިއަށް ގެންދިޔަ ޝަރީއަތަކީ ރޯމާ ދުވާލު ކޮށްފައިވާ ވައްކަމެއް ކަމަށް ކުރީގެ ނައިބު ރައީސް ޑރ މުހައްމަދު ޖަމީލް އަހްމަދު ތުހުމަތުކުރައްވައިފިއެވެ.\nޑރ ޖަމީލް މިފަދަ ތުހުމަތެއް ކުރެއްވީ ރައީސް ޔާމީންގެ މައްޗަށް ޖަލު ހުކުމެއް އިއްވިތާ 600 ދުވަސް ވުމާއި ގުޅިގެން ޗެނަލް-13 އިން ގެނެސްދިން ޕްރޮގްރާމެއްގައި ވާހަކަ ދައްކަވަމުންނެވެ.\nކިރިޔާ ވެސް އަދުލު އިންސާފުގެ ޒައްރެއްގެ މިންވަރުގެ ލޯތްބެއް ހުރި ފަނޑިޔާރަކު ނަމަވެސް، ރައީސް ޔާމީންގެ މައްޗަށް އަދީބު އާއި ޒިޔަތު، ދޭ ހެކިބަހުގެ މައްޗަށް ބިނާކޮށް ޝަރީއަތެއް ނުނިންމާނެ ކަމަށް ޑރ ޖަމީލް ވީދާޅުވިއެވެ.\nކުރީގެ ރައީސް ޔާމީންގެ މައްޗަށް ދައުލަތުން އުފުލި މަނީ ލޯންޑްރިންގެ ދައުވާ ސާބިތުވެ އެމަނިކުފާނު ފަސް އަހަރަށް ޖަލަށްލުމަށް ކްރިމިނަލް ކޯޓުން އިއްވި ޙުކުމް އިސްތިއުނާފް ކުރުމުން ހައިކޯޓުންވެސް ވަނީ ކްރިމިނަލް ކޯޓުގެ ނިންމުމަށް ތާއީދު ކޮށްފައެވެ.\nޑރ ޖަމީލް ވިދާޅުވީ ރާއްޖޭގެ ޝަރުއީ ދާއިރާއަށް ހެޔޮ ބަދަލެއް ގެނެވިއްޖެ ކަމުގެ އުއްމީދުގައި ތިބި ދިވެހި ރައްޔިތުންނަށް ފެނިގެން ދިޔައީ ފަނޑިޔާރުގެ ރައީސް ކަމުގެ ކޮއިލު ގެ ތެރެއިން ހިންގަމުންދާ ނިޒާމު ކަމަށެވެ. މިހާރު ވެސް ވެރިކަމުގައި ތިއްބެވި ފަރާތްތަކުން އަދުލް އިންސާފުގެ ނިޒާމަށް ބާރުފޯރުވާ ކަމަށް ޖަމީލް ވިދާޅުވިއެވެ.\nރާއްޖެ ސިޔާސީ ރައީސް ޔާމީން


SunOnline: Gasim ge gaathilu Adhuham ah hukum kurun mi mahu 18 gai\nގާސިމްގެ ގާތިލު އަދުހަމްއަށް ހުކުމް ކުރުން މި މަހު 18ގައި\nނަޖާހު މަސްއޫދު 12 Feb 2020, 12:49\nޑިސެމްބަރ 4، 2019 ވަނަ ދުވަހުގެ ރޭ ހުޅުމާލޭގައި ތޫނު ހަތިޔާރުން ހަމަލާދީ މަރާލި ގާސިމް ހަސަން ހުޅުމާލެ ހޮސްޓަލުން ނެރެ އެމްބިއުލައިނސްއަށް އަރުވަނީ - ސަން ފޮޓޯ/ ފަޔާޒު މޫސާ\nހުޅުމާލޭގައި ވަޅިއަކުން ހަމަލާދީ ޓެކްސީ ޑްރައިވަރު ގާސިމް ހަސަން މަރާލި ކަމަށް އިއުތިރާފުވެފައިވާ އަދުހަމް މުހައްމަދުގެ މައްޗަށް ހުކުމް ކުރުން މި މަހުގެ 18 ވަނަ ދުވަހަށް ތާވަލުކޮށްފި އެވެ.\nގާސިމް މަރާލި މައްސަލައިގައި އަދުހަމްގެ މައްޗަށް ކުރަނީ ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގެ ދައުވާ އެވެ. އެ މައްސަލައިގައި މިއަދު ކްރިމިނަލް ކޯޓުގައި ބޭއްވި އަޑުއެހުމުގައި އަދުހަމް ވަނީ ދައުވާއަށް އިއުތިރާފުވެފަ އެވެ.\nއަދުހަމްގެ ކިބައިން ގިސާސް ހިފަން ގާސިމްގެ ވާރިސުން ބޭނުން ނަމަ އޭނާއަށް އަންނާނީ މަރުގެ ހުކުމެކެވެ. އެކަމަކު، ގިސާސް ހިފަން ބޭނުން ނޫން ނަމަ، ޕްރޮސެކިއުޓާ ޖެނެރަލްގެ އޮފީހާއި އަދުހަމްއާ ދެމެދު ހެދިފައިވާ އިއުތިރާފު އެއްބަސްވުމެއްގެ ދަށުން އޭނާއަށް އަންނާނީ 17 އަހަރާއި ހަ މަސް ދުވަހުގެ ޖަލު ހުކުމެކެވެ.\nޕްރޮސެކިއުޓާ ޖެނެރަލްގެ ވަކީލު ދައުވާ އިއްވުމަށް ފަހު، ދައުވާއާ މެދު ވާހަކަ ދައްކަމުން އަދުހަމް ބުނެފައި ވަނީ ދައުވާގައި ދައްކާފައި ވަނީ އޭނާ ކުރި ކަންތައްތަކުގެ ވާހަކަ ކަމަށެވެ.\nއަދުހަމް ދައުވާއަށްވެސް އިއުތިރާފުވެފައިވާތީ އޭނާގެ މައްސަލައިގައި އަވަސް ނިޔާ ކަނޑައަޅަން ވަނީ ތާވަލުކޮށްފަ އެވެ. އެގޮތުން މި މަހުގެ 18 ވަނަ ދުވަހުގެ ހެނދުނު 11:30ގައި އެ މައްސަލައިގައި ހުކުމް އިއްވަން މިއަދު ގާޒީ ތާވަލު ކުރި އެވެ.\nއަދުހަމް ބުނީ ގާސިމް މަރާލި އިރު އޭނާ ހުރީ އަމިއްލަ އިހްތިޔާރުގައި މަސްތުވާތަކެތި ބޭނުންކޮށްގެން މަސްތުގެ ހާލުގައި ކަމަށެވެ. ގާސިމް މަރާލުމަށް ފަހު ހޭވެރިކަން އައުމުން ދެރަވެ، ރޮއި، ތައުބާވި ކަމަށް އަދުހަމް ބުންޏެވެ. އަދި ގާސިމްގެ އާއިލާގެ ކިބައިން މައާފަށް އެދޭ ކަމަށް އޭނާ ބުންޏެވެ.\nފުލުހުންގެ ތަހުގީގަށް އަދުހަމް ބުނެފައި ވަނީ އޭނާ ގާސިިމް މަރާލީ ގޭގެ ކުލި ދައްކާނެ ފައިސާއެއް ނެތިގެން، ފައިސާ ހޯދުމަށް ފޭރެން އުޅުމުގެ ތެރޭގައި ކަމަށެވެ. އޭނާގެ ބަޔާނުގައި ބުނެފައި ވަނީ، އޭނާ މީގެ ކުރިން ތަންފީޒު ކުރަމުން ދިޔަ ޖަލު ހުކުމެއް ހަމަވުމަށް ފަހު އޭނާ މާލޭ ގެއެއްގައި ކުލި ދައްކައިގެން ދިރިއުޅުނު ކަމަށެވެ. އަދި އޭނާ ކުލި ދައްކަމުން ދިޔައީ ރައްޓެހިން ދޭ ފައިސާއިންނާއި، މަގުމަތިން މީސް މީހުންގެ ފޯނު ފަަދަ އެއްޗެހި ފޭރިގެން، އެ އެއްޗެހި ވިއްކައިގެން ލިބޭ ފައިސާއިން ކަމަށެވެ.\nގާސިމް މަރާލީ މިދިޔަ އަހަރުގެ ޑިސެމްބަރު ހަތަރު ވަނަ ދުވަހުގެ ރޭ 9:06 އެހާކަންހާއިރު އެވެ. ގާސިމް މަރާލީ އޭނާގެ އަތުން ފައިސާ ފޭރުމުގެ ގޮތުން ބިރުދެއްކުމަށް އުޅުމުގެ ތެރޭގައި ގާސިމް ހަޅޭއްލަވަން ފެށުމުން، އޭނާ ހަޅޭއްލެވުން ނުހުއްޓުވިގެން ކަމަށް އަދުހަމް ފުލުހުންގެ ތަހުގީގުގައި އާއި ކްރިމިނަލް ކޯޓުގެ ބަންދުގެ މަޖިލީހުގައިވެސް މީގެ ކުރިން އިއުތިރާފުވެފައިވެެ އެވެ.\nފަނޑިޔާރު ހަސަން ނަޖީބު އިސްތިއުފާ ދެއްވައިފި\nގާޒީ ހަސަން ނަޖީބު ވަކިކުރުމުގެ މައްސަލަ މާދަމާ


ނިއުޒިލެންޑްގެ މިސްކިތަކަށް ދިން ހަމަލާ ހުއްޓުވަން އުޅުނު ހިތްވަރުގަދަ ނައީމް އާއި އޭނާގެ ދަރިފުޅު\nޝްރީލަންކާއަށް ދިން ބޮމުގެ ހަމަލާގެ ވާހަކަ ދައްކާއިރު މިދިޔަ މަހުގެ 15 ވަނަ ދުވަހު ނިއުޒިލޭންޑްގެ މިސްކިތަކަށް ދިން ހަމަލާ ހަނދާން ނައްތާލެވޭކަށް ނެތެވެ.\nހުކުރު ދުވަހެއްގެ ނަމާދު ވަގުތު، އެތައް ބަޔަކު ނަމާދަށް ތިއްބާ، ކްރިސްޓްޗާޗް މިސްކިތައް ދިން ބަޑީގެ ހަމަލާގައި 50 އަށްވުރެ ގިނަ މުސްލިމުން ޝަހީދުވިއެވެ. އޭގެ ތެރޭގައި ހިމެނޭ ދެބަފައިންނަކީ ނައީމް ރާޝިދް (50އ.) އާއި އޭނާގެ ފިރިހެން ދަރިފުޅު ޠަލްހާ ރާޝިދެވެ.\nމިދުނިޔެއިން "މުސްލިމުން ހުސްކުރުމުގެ" މަޤްސަދުގައި ކަމަށް ބުނެ ބްރެންޓަން ޓެރެންޓް ކިޔާ މީހަކު ސޯޝަލް މީޑިއާގައި ލައިވް ވީޑިއޯ ޖައްސައިގެން، މިސްކިތުގައި އަޅުކަން ކުރަމުން ދިޔަ މީހުން ގަޔަށް ބަޑިޖަހާ މަރަމުން ގެންދިޔައެވެ.\nއެވީޑިއޯއިން ފެނުނު އަނެއް މަންޒަރަކީ، ބްރެންޓަން ގެ ހަމަލާތަކުން މީހުން ސަލާމަތް ކުރުމަށްޓަކައި ނުހަނު ހިތްވަރާއެކު މެދުއުމުރުގެ މީހަކާއި ޒުވާން ފިރިހެން ކުއްޖެއް މަސައްކަތް ކުރަމުން ދިޔަ މަންޒަރެވެ. އެއީ ނައީމް އާއި އޭނާގެ ދަރިފުޅު ޠަލްހާ އެވެ.\nބައެއް ނޫސްތަކަށް މައުލޫމާތު ދެމުން، ނައީމްގެ އަންހެނުން އެމްބަރ ބުނީ، އެވަގުތު އެމިސްކިތުގައި އޭނާ ވެސް ހުރި ކަމަށެވެ. އަންހެނުންގެ ބައިގަ ނަމާދު ކުރަން ހުއްޓާ ބަޑީގެ އަޑުފައްގަނޑު އިވުމުން، އެހަމަލާތަކުން ސަލާމަތްވުމަށްޓަކައި ފިލާ އެމްބަރ އޮތެވެ. އެއިރު އޭނާއަށް ފިރިހެނުންގެ ބައިގައި ހިނގަމުން ދިޔަ ކަންތައްގަނޑު ކޮންމެވެސް ވަރަކަށް ފެންނަމުން ދިޔައެވެ.\n"ފުރަތަމަ އަހަންނަށް ފެނުނީ އަހަރެންގެ ފިރިމީހާ އެހެން މީހުން ސަލާމަތް ކުރުމަށްޓަކައި އެމީހުން ފޮރުވަން މަސައްކަތް ކުރަމުން ދިޔަ މަންޒަރު، އޭނާގެ ފަހަތުން އަހަރުމެންގެ ދަރިފުޅު ވެސް އެމަސައްކަތުގައި އުޅުނު. ހަމަލާދޭން އައި މީހާ ހުއްޓުވޭތޯ އޭނާ މަސައްކަތް ކުރި މަންޒަރު އަހަރެން ދުށިން. ނަމަވެސް.. އެންމެ ފަހުން ފެނުނީ ފިރިމީހާގެ ގަޔަށް ބަޑިޖެހި މަންޒަރާއި ދަރިފުޅު ގަޔަށް ވެސް ބަޑިޖެހި މަންޒަރު. ދަރިފުޅުގެ ފުރާނަ ހަށިގަނޑާއި ވަކިވެގެން ދިޔައިރު ވެސް އޭނާ އެހެން މީހުންނަށް ގޮވަމުން ދިޔަ، ސަލާމަތްކަން ހޯދަން މަސައްކަތް ކުރުމަށް އަދި އެއްވެސް އަޑެއް ނުލެއްވުމަށް. އެމީހުން ނިޔާވީ ޝަހީދުންގެ ގޮތުގަ. އަހަރެން އެދެބަފައިންނާމެދު ފަޚުރުވެރިވަން. އަހަރެން އަބަދުވެސް އެމީހުން މަތިން ހަނދާން ވާނެ" އަސަރާއެކު އެމްބަރ ކިޔައިދިނެވެ.\nއެމްބަރ ބުނިގޮތުގައި ބްރެންޓަން ފަހުން ބަޑިޖަހަމުން ގެންދިޔައީ އިވޭ އަޑުތަކަށް ވިސްނައިގެންނެވެ. އަޑެއް ނުލެއްވުމަށް، ނުވަތަ ނުގުޑުމަށް އޭނާގެ ދަރިފުޅު ނަސޭޙަތްތެރިވީ އެހެންވެއެވެ. ދެން ތިބި މީހުން ސަލާމަތް ކުރުމުގެ ގޮތުންނެވެ.\nއީދުގަ ވެސް ނިޔުޒީލަންޑުގެ ބޮޑުވަޒީރު، މުސްލިމުންނަށް އޮތް ލޯބި ހާމަކުރައްވައިފި!\nރަމަޟާން މަހުގެ ޘަވާބާ ދަރުމައަށް އެދި ޖަމާލް ޚަޝޯޤީގެ ޤާތިލުންނަށް ޢާއިލާއިން މާފުކޮށްފި


Maradhoo Feydhoo narudhamaa masahkathah jetting machine gendhany\nސ. މަރަދޫފޭދޫ ނަރުދަމާ މަޝްރޫއުގެ މަސައްކަތަށް ބޭނުންވާ ޖެޓިން މެޝިން-- ފޮޓޯ: އެމްޓީސީސީ\nމަރަދޫފޭދޫ ނަރުދަމާ މަސައްކަތަށް ޖެޓިން މެޝިން ގެންދަނީ\n02 ސެޕްޓެމްބަރ 2020 - 13:03:52\nސ. މަރަދޫފޭދޫ ނަރުދަމާ މަޝްރޫއުގެ މަސައްކަތަށް ބޭނުންވާ ޖެޓިން މެޝިންގެ ކްލިއަރެންސް ނިންމާ އައްޑޫ ސިޓީއަށް ގެންދިއުމަށް ތައްޔާރުވެފައިވާ ކަމަށް މޯލްޑިވްސް ޓްރާސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ބުނެފި އެވެ.\nއެމްޓީސީސީ އިން ބުނީ މަރަދޫފޭދޫ ނަރުދަމާ މަޝްރޫއުގެ މަސައްކަތަށް ބޭނުންވާ ޖެޓިން މެޝިންގެ ކްލިއަރެންސް ނިންމާ އައްޑޫ ސިޓީއަށް ގެންދިއުމަށް މިހާރު ވަނީ ތައްޔާރުވެފައިވާ ކަމަށެވެ.\nސެޕްޓެމްބަރު މަހުގެ ދެވަނަ ހަފުތާގެ ތެރޭގައި މި މަޝްރޫއުގެ ޕާޝަލް ކޮމިޝަން ކުރުމުގެ މަސައްކަތް ކުރުމަށް ތާވަލުކުރެވިފައި ވާއިރު އެ މަޝްރޫއުގެ މަސައްކަތުގެ ބޮޑުބައެއް ވަނީ ނިމިފައި ކަމަށް އެމްޓީސީސީން ބުނެއެވެ.\nމިހާރު ކުރިއަށްދަނީ އައުޓްފޯލް ރެކްޓިފިކޭޝަން މަސައްކަތް ކަމަށް ވެސް އެމްޓީސީސީއިން ބުނެއެވެ. އެ މަޝްރޫއުއަކީ 124.18 މިލިއަން ރުފިޔާގެ މަޝްރޫއެކެވެ. އަދި މަޝްރޫއު ނިމޭނެ ކަމަށް ލަފާކޮށްފައި ވަނީ މި އަންނަ އަހަރުގެ ޖެނުއަރީ އަށެވެ.\nއެމްޓީސީސީގެ ޑިރެކްޓަރު ކަމަށް ފުރުސަތު ހުޅުވާލައިފި


Rajjeyge enme bodu Private Island rasmeekoh hulhuvaifi - Dhiyares\nSunday 17th Jan 2021\nރާއްޖޭގެ އެންމެ ބޮޑު ޕްރައިވެޓް އައިލެންޑް ރަސްމީކޮށް ހުޅުވައިފި\nވޮލްޑޯފް އެސްޓޯރިއާ މޯލްޑިވްސް އިތާފުށީގެ ވިލާއެއް / ފޮޓޯ:ވޯލްޑޯފް އެސްޓޯރިއާ މޯލްޑިވްސް\nރާއްޖޭގައި މިހާތަނަށް ތަރައްޤީކުރި އެންމެބޮޑު ޕްރައިވެޓް އައިލެންޑް "ވޮލްޑޯފް އެސްޓޯރިއާ މޯލްޑިވްސް އިތާފުށި" ރަސްމީކޮށް ހުޅުވައިފިއެވެ.\nދިވެހިވަންތަ ގޮތްތަކަކަށް ފަރުމާކޮށްފައިވާ މި ޕްރައިވެޓް އައިލެންޑްގެ ބޮޑުމިނުގައި 32,000 އަކަމީޓަރު ހުރެއެވެ. މިރަށަކީ ޗުއްޓީ ހޭދަކުރަން އެރަށަށް ދާ ފަތުރުވެރިންނަށް "ފުލް ޕްރައިވެސީ" ލިބޭގޮތަށް ތައްޔާރުކޮށްފައިވާ ރަށެކެވެ. މާލޭން ފުރައިގެން 15 މިނެޓުގެ ރާސްތާއެއްގައި އޮންނަ އިތާފުށި ފަޅުގައި، ތަރައްޤީކޮށްފައިވާ މި ޕްރައިވެޓް އައިލެންޑުގައި 24 ކޮޓަރި ހުންނައިރު، އެހެނިހެން ގިނަ ޚިދުމަތްތަކެއްވެސް އެރަށުން ލިބޭގޮތަށްވަނީ ހަމަޖެހިފައެވެ.\nހިލްޓަންގެ ލަގްޜަރީ ބްރޭންޑްކަމަށްވާ ވޮލްޑޯފުން މެނޭޖްކޮށް ހިންގާ މި ޕްރައިވެޓް އައިލެންޑް ހުޅުވިކަން ރަސްމީކޮށް މުޅި ދުނިޔެއަށް އިޢުލާނު ކޮށްދެއްވީ ހިލްޓަން އޭޝިއާ ޕެސިފިކްގެ ރައީސް ލެވަން ވަޓްއެވެ. އަދި މިރަށް ރަސްމީކޮށް ހުޅުވިކަން އިޢުލާނު ކުރެއްވުމަށްފަހު، އޭނާ ވަނީ ވޮލްޑޯފް އެސްޓޯރިއާގެ ޓީމުން ކުރަމުންދާ ބުރަ މަސައްކަތްތަކަށް ޝުކުރު އަދާކުރައްވާފައެވެ.\nމާލެ އަތޮޅުގައި އޮތް ފަޅެއް ހިއްކައިގެން ތަރައްޤީކޮށްފައިވާ އިތާފުށި މޯލްޑިވްސް ހެދީ، މެދުއިރުމަތީގެ ވިޔަފާރިވެރިޔަކާއި، ހ. ސީސައިޑް މުޙައްމަދު ޢަލީ ޖަނާޙު ގުޅިގެންނެވެ. މިރިސޯޓު ހިމެނޭ3ރަށުގައި 138 ގެސްޓް ވިއްލާއާއި 12 ކެފޭ ރެސްޓޯރަންޓުފަދަ ގިނަ ވަސީލަތްތައް ވަނީ ފަތުރުވެރިންނަށް ޚިދުމަތް ދިނުމަށްޓަކައި ޤާއިމުކުރެވިފައެވެ. އަދި މިރިސޯޓު ވެފައިވަނީ މިހާރު ދުނިޔޭގެ ނަން މަޝްހޫރު މީހުން ރާއްޖޭން އެންމެ އަންނަން ބޭނުންވާ ރިސޯޓުތަކުގެ ލިސްޓުގެ ކުރީގައެވެ.\nމި ހާލަތުގައި ފަތުރުވެރިން ރާއްޖެ އަންނަނީ އެންމެ ސަލާމަތް މަންޒިލަށްވާތީ: ދޮންބިލަތް\nއަހަރުގެ ފުރަތަމަ ދެ ހަފްތާގައި 40،000 ފަތުރުވެރިން ޒިޔާރަތްކޮށްފި\nމިނިސްޓަރު މައުސޫމް މިހާރު ނޫހަށް ފާޑުވިދާޅުވެއްޖެ\nފްރާންސްގެ ޓްރެވަލް އެޖެންސީއާކާއި އެކު ރާއްޖެ އިޝްތިހާރުކުރަނީ\nބޮޑު ޚަރަދުކޮށްގެން މިވަގުތު އިންތިޚާބު ބޭއްވުން މުހިއްމުތޯ؟: ސަލީމް\nމީރާގެ އޮފީސް ފަޅާލައިފި\nބަޑިން ހަމަލާދީ އަފްޣާނިސްތާނުގެ ސުޕްރީމްކޯޓުގެ ދެ ފަނޑިޔާރުން މަރާލާއިފި


Raajje vaanvee jazeera akah noon, New York aa Singapore ah: Jabir | Mihaaru\nރައްޔިތުންގެ މަޖިލިހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ވާހަކަ ދައްކަވަނީ. ރާއްޖެ އެތައް އަހަރު ފަހަތަށް ދާން ބޭނުން ނުވާ ކަމަށް އޭނާ ވިދާޅުވި. --- ފޮޓޯ: މަޖިލިސް\nރާއްޖެ ވާންވީ ޖަޒީރާއަކަށް ނޫން، ނިއު ޔޯކާއި ސިންގަޕޫރަށް: ޖާބިރު\n09 އޮކްޓޯބަރ 2019 - 12:10 12 comments\nގެދޮރު ނެތް މީހުންނާއި އަލަށް ޒަވާޖީ ހަޔާތެއް ފަށާ ދިވެހިންނަށް ގޯތި ދެވޭ ވަރުގެ ޖާގަ އޮތް ރަށްރަށުން ގޯތި ދޫކުރުމަށް ގޮވާލައި މަޖިލިހަށް ހުށަހެޅި ގަރާރަށް ބަހުސް ކުރައްވައި ޖާބިރު ވިދާޅުވީ ރާއްޖެ އަށް ކުރިއެރުން ނުލިބެނީ ޕްލޭނެއް އަދި ވިސްނުމެއް ނެތި މަސައްކަތް ކުރާތީ ކަމަށެވެ.\nޖާބިރު ވިދާޅުވީ ޖަޒީރާ ރާއްޖެ ކިޔަނީ ރާއްޖެ 300 އަހަރު ފަހަތަށް ދިއުމަށް ކަމަށެވެ. އަދި ރައްޔިތުން އެތައް އަހަރެއް ފަހަތަށް ދާން ބޭނުން ނުވާ ކަމަށް ވެސް ޖާބިރު ވިދާޅުވި އެވެ. ރާއްޖެއަކީ ޖަޒީރާ ރާއްޖެ އެއް ނޫން ކަމަށާއި އެއީ "ދިވެހިރާއްޖެ" ކަމަށް ވެސް ވިޔަފާރިވެރިޔާ ވިދާޅުވި އެވެ.\n"ރާއްޖެ ބަދަލުވާންވީ ނިއުޔޯކަށް، ވޮޝިންޓަނަށް، ސިންގަޕޫރަށް. ޖަޒީރާ ކިޔައިގެން އޮޅުވާލަން އުޅޭނެ ކަމެއް ނެތް. ރާއްޖޭގެ ރައްޔިތުން ޖަޒީރާވަންތަކަމެއް ދެން ބޭނުމެއް ނޫން،" ޖާބިރު ވިދާޅުވި އެވެ.\nޖާބިރު ވިދާޅުވި ގޮތުގައި ދިވެހިން އުފަންވެފައި ވަނީ ޖަޒީރާ ރަށްތަކަށެވެ. ސިޔާސީ ބޭނުމަށް ޖަޒީރާ ރާއްޖެ ޕްރޮމޯޓް ކުރުމަކުން އަދި ނުފުދޭ ކަމަށް ވެސް ޖާބިރު ވިދާޅުވި އެވެ.\n"އަޅުގަނޑު ހިތަށް އަރަނީ ކީއްވެހޭ ރައްޔިތުން ބިކަހާލުގައި، ފަގީރު ހާލުގައި ތިބެން ޖެހެނީ ތާ އުމުރު. އަޅުގަނޑު ހިތަށް އަރަނީ އެކަންކަން ބަދަލު ކުރަން އެބަޖެހެއޭ،" ޖާބިރު ވިދާޅުވި އެވެ.\nދިވެހިރައްޔިތުންގެ ޕާޓީ (ޑީއާރުޕީ) ގެ ޑީއާރުޕީގެ ލީޑަރު ކަން ކުރައްވާ ޖާބިރު ވިދާޅުވީ ރާއްޖޭގެ އެކި ސަރަހައްދުތަކުގައި އާބަން ސެންޓަރުތަކެއް ގާއިމުކޮށް ރާއްޖެ ތަރައްގީ ކުރަން ޖެހޭ ކަމަށެވެ. އަދި ސިޔާސީ ބޭނުމަށް ކުރާ ކަންކަމުގެ ސަބަބުން ރައްޔިތުންނަށް ގެއްލުންވާ ކަމަށް ޖާބިރު ވިދާޅުވި އެވެ.\n"މިކުރާ މަސައްކަތަކީ އެކިއެކި ވާހަކަތައް ދައްކައިގެން ސިޔާސީ މަގްސަދުތައް ހާސިލް ކުރުން. ސިޔާސީ ބޭނުމަކަށް ކުރާ ކަންތައްތަކުގެ ސަބަބުން ތަރައްގީ ނުވަނީ. އެކަންކަން ހުއްޓާލަން ޖެހޭ. އެ މީހަކު ހުރި ތަނަކުން އެ މީހަކު ބޭނުންވާ ކަންތައްތައް ފުދިގެން ދާން އެބަ ޖެހޭ،" ޖާބިރު ވިދާޅުވި އެވެ.\n"ޖަޒީރާއޭ، އެތަނެއްގައި ތިބެގެން މަރުވާންވީ އޭ ކިއާފައި ގަބުރުސްތާނެއް ނެތް ތަނެއްގައި، ހޮސްޕިޓަލެއް ވެސް ނެތް ތަނެއްގައި މީހުން ބޭތިއްބުމަކީ ބައިނަލްއަގުވާމީ މުއާހަދާތަކާ ހިލާފު ކަމެއް."\nއިތުރު ލިޔުންތައް ސިންގަޕޫރު ދިވެހި ސަރުކާރު ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން މެމްބަރު އަބްދުﷲ ޖާބިރު (ކާށިދޫ) އެމެރިކާ


Kuruvaahaka – thagudheeru\nކުރުވާހަކަ – ތަގުދީރު\nލިއުނީ: އާލިމާ އާދަމް\nއީކާ އާއި ލީން އަކީ ގަތް ދެ ރަހުމަތްތެރިންނެވެ. މިކުދިންގެ ރަހުމަތްތެރިކަން ފެށިފައިވަނީ ގްރޭޑް ހަތެއްގައި ކިޔަވަމުން އައި ދުވަސްވަރު ރަށު ސްކޫލްތަކުގައި ބޭއްވުނު ޑްރާމާ މުބާރާތަކުން ނެވެ. ދެކުދިން ދެ ސްކޫލެއްގައި ކިޔަވަމުން ދިޔަނަމަވެސް ގިނަ ވަގުތު ދެކުދިންވެސް ފެންނާނީ އެކުގަ އެވެ. މިހާރު ގްރޭޑް 12 ގައި ކިޔަވަމުން ދާއިރު އަދިވެސް މިކުދިންގެ ގުޅުން އަންނަނީ ދުވަހެއް ދުވަހަކަށް ބަދަހިވަމުންނެވެ. އީކާ އަދި ލީންވެސް ދެކޭގޮތުގައި މިކުދިންގެ ގުޅުމަށް އެއްވެސް ކަހަލަ ހީނަރު ކަމެއް ނާންނަ އެންމެ ބޮޑު އެއްސަބަބަކީ ދެކުދިންގެ ފެންވަރު އެއްވަރުވުމާއި ހަޔާތުގައި ދިމާވާ އެކިކަހަލަ ކަންކަން އެކަކު އަނެކާއާ ހިއްސާކުރުމެވެ.\nޝާދިންނަކީ އީކާ އާއި އެއްކުލާހެއްގައި ކިޔަވަމުންދާ ކުއްޖެކެވެ. ސްކޫލް ތެރޭގައި ވެސް ކުޅިވަރުގެ ރޮނގުން މަޝްހޫރު މޫނެކެވެ. ރީތިކަމުންވެސް އަންހެން ކުދިންގެ ހިތްތަކުން ޖާގަ ހޯދަމުންދާ ކުއްޖެކެވެ. މިގޮތުން ޝާދިންގެ އަވާގައި އީކާވެސް ވަނީ ޖެހިފަ އެވެ. ކްލާހުގައި އިންނަ އިރު އަބަދު ބެލެނީ ޝާދިންނާއި ދިމާލަށެވެ. އޭނާ ސްކޫލަށް ނާންނަ ދުވަހެއްނަމަ އީކާ ގެ ދުވަސްވެސް މުޅިން ހަރާބުވީ އެވެ. ނަމަވެސް މިކަމާ ޝާދިން އެއްވެސް ވަރަކަށް އަޅައެއް ނުލައެވެ. އޭނާ ބުނަމުންދަނީ އޭނާގެ ހިތުން ޖާގަ ހޯދޭވަރު ކަުއްޖެއް އަދި ނުފެންނަ ކަމަށެވެ.\nރަމަޟާން މަސް ކައިރިވެފައިވުމުން އީކާގެ ކްލާސް ކުދިން މާހެފުމެއް ބޭއްވުމަށް ރޭވި އެވެ. މި މާހެފުން ބޭއްވުމަށް ހަމަޖެހިފައިވަނީ އީކާގެ ގޭގައެވެ. އީކާ އެދުމުގެ މަތިން މާހެފުންގައި ލީންވެސް ބައިވެރިވި އެވެ. އެންމެ ފުރަތަމަވެސް ލީން ފެނުމުންވެސް ޝާދިންގެ ހިތުގެ އެންމެ ހިމަނާރަށްވެސް ގޮތްތަކެއް ވެގެން ދިޔަކަން ހުދު އޭނާއަށް ވެސް އެނގުނެވެ. ދޮވެފައި ހުރި ތަށިތަކެއް ހިފައިގެން އަންނަނިކޮށް ޝާދިންގެ ގައިގައި ޖެހިފައި ވެއްޓެން ދިޔަ ލީންގެ ގައިގައި ހިފަހައްޓާލައިގެން ޝާދިންއަށް ހުރެވުނީ ކިހާއިރަކުކަމެއް ނޭނގެއެވެ. އޭނައަށް އަމިއްލަ ހިޔާލުތަކުން ބޭރުވެވުނީ ކައިރީގައި ތިބި އެހެންކުދިން މާބާރަށް ހޭންފެށުމުންނެވެ. އަވަސް އަވަހަށް ލީންގެ ގައި ދޫކޮށްލާ މީހާ ހަމައަކަށް އެޅުވޭތޯ ޝާދިން މަސައްކަތް ކުރިއެވެ. އެދުވަހު އީކާގެ ގޭގައި ހޭދަކުރެވުނު ހުރިހާ ވަގުތެއްގައިވެސް ޝާދިންގެ ލީ ހޯދީ ހަމައެކަނި ލީންއެެވެ. ނަމަވެސް އެކަން ކަމިޔާބު ވާގޮތެއް ނުވިއެވެ. ލީންވެސް ޝާދިންގެ ކުރިމައްޗަށް ނުކުތުމަށް ބޭނުން ނުވަނީ ކަންނޭގެ އެވެ.\nޝާދިންއަށް އެދުވަހަށް ފަހު އަބަދުވެސް ވިސްނެނީ ލީން އާއި ދޭތެރޭގަ އެވެ. ކޮންމެ ކަމެއްކުރިއަސް އަބަދުވެސް ސިކުނޑީގައި ވަނީ ލީންއެވެ. ލީން ފެނޭތޯ އީކާގެ ގެ ކައިރިން މުގޯލި އެޅުނު ވަރެއްވެސް ނެނގުނެވެ. ޝާދިން އޭނާގެ ހިތުގެ ހާލަތު އޭނާގެ އެންމެ ގާތް އެކުވެރިޔާ ކިޔާންއާ ހިއްސާކުރި އެވެ. ކިޔާން އަކީ އީކާގެ ކައިރި ކުއްޖެއްކަމުން ކޮންމެވެސް ވަރެއްގެ އަލިމަގެއް ފެނިދާނެ ކަމުގައި އުންމީދާ އެކުގައެވެ. ކިޔާންގެ ފަރާތުން އީކާ އާއި ލީންއަކީ ވަރަށް ގާތް ދެރަހުމަތްތެރިން ކަމަށާއި ލީން ވަރަށް ގިނައިން އީކާ ގެޔަށް އަންނަ ކަން އެގުނެވެ. ނަމަވެސް މިހާރު އެ ހިސާބުން ލީން ނުފެންނަތާ ހަފްތާއެއް ވަރުވެއްޖެކަން އެނގުމުން ޝާދިންގެ ހިތްވަރު އެލުނެވެ. ސަބަބަކީ އޭނާ ވިސްނައިގެން ހުރީ އީކާގެ ގެ ކައިރީން ލީން އާއި ބައްދަލުކުރަން ކަމުގައި ވާތީ އެވެ. ޝާދިންއަށް ކުރިއަށް ދިއުމަށް ދެންއޮތީ އެންމެ މަގެކެެވެ. އެއީ އީކާ އެވާހަކަތައް ހިއްސާ ކުރުމެވެ.\nއާދިއްތަ ދުވަހެއްގެ ސެޝަން ނިމުނު ގަނޑި އެވެ. އީކާ ގެއަށްދާން ކްލާހުން ނުކުންނަނިކޮށް ޝާދިން ފަހަތުގައި ހުރެފައި ގޮވާލިއެވެ. އީކާ ހިތް ހީވީ ހުއްޓިދާނެ ހެންނެވެ. މީގެ ކުރިން ދުވަހަކުވެސް އިސްވެ ޝާދިން އޭނާ އާއި ވާހަކަ ދައްކާފައި ނުވުމުންނެވެ. އެއީ އޭނާ އަށް ހީވި ގޮތެއް ކަމަށް ހީކޮށް އީކާ ހިނގައިގަތީ ކުލާހުން ނިކުންނާށެވެ. ނަމަވެސް އޭނާއަށް ކުރިއަށް އެޅުނީ އެންމެ ފިޔަވަޅެކެވެ. ޝާދިން ހަލުވިކޮށް ހިނގާފައި އައިސް އީކާގެ އަތުގައި ހިފާ އޭނާއާއި ވީފަރާތަށް އެނބުރުވި އެވެ. އަދި އީކާއަށް އެއްޗެއް ނުބުނެވިގެން އުޅެނިކޮށް ވަރަށް މުހިއްމު ވާހަކައެއް ދައްކާލުމަށްޓަކައި ލައިބްރަރީއަށް ދެވިދާނެތޯ ސުވާލުކުރި އެވެ. އީކާ އެއްވެސް ދެކޮޅު ހެދުމެއްނެތި ޝާދިންއާއެކު ހިނގައިގަތެވެ. ލައިބްރަރީގައި ތިބީ އީކާއާއި ޝާދިން އެކަންޏެވެ. އެދެމީހުންނަށް ވާހަކަ ދައްކަން ފުރުސަތު ދީފައި އެންމެން ބޭރުގައި ތިބި ކަހަލަ އެެވެ. ޝާދިން އެއްޗެކޭ ނުބުނެ އިރުކޮޅަކު އިނީ އޭނާ ބުނަން ބޭނުންވެފައިވާ ވާހަކަ ފަށާނެގޮތެއް ނޭނގިފައެވެ. ޝާދިން ވާހަކަ ނުދައްކާ އިނުމުން އީކާއަކަށް މަޑަކުން ނީދެވުނެވެ. އޭނާއަކީ މިޒާޖުގައި ސަކަ ގޮތެއް ހުންނަ ކުއްޖެއްކަމުން ޝާދިންގާތު ދައްކަން ބޭނުންވަނީ ކޮންވާހަކައެއްތޯ މަޖާ ގޮތަކަށް ސުވާލު ކުރިއެވެ.\nޝާދިން ވަރަށް ވިސްނަން އިނުމަށް ފަހު ސުވާލު ކުރީ މާހެފުމައްޓަކައި އީކާގެ ގެއަށް ދިޔަ ދުވަހު ޝާދިން ގައިގައި އެޖެހުނީ ކޮންކުއްޖެއް ތޯ އެވެ. އީކާއަށް ޝާދިން އެދައްކަނީ ލީންގެ ވާހަކަ ކަން އެނގުނެވެ.\n“އެއީ މަގޭ ބެސްޓް ބަޑީ ލީން” އީކަ ޖަވާބު ދިނީ ހެވިފަ އިނދެއެެވެ.\n“ކިހިނެތް ވީ؟” އީކާ ޖަވާބު ދިނުމަށްފަހު ކުރީ އިތުރު ސުވާލެކެވެ.\n“އަހަރެންނަށް އީކާ ގެ ބެސްޓް ބަޑީއާ ބައްދަލުކޮށްލެވި ދާނެތަ؟ ނޫނީ އެންމެ ކުޑަމިނުން ގުޅޭނެ ނަންބަރެއް ދެވިދާނެތަ؟ ޝާދިން އީކާ ގެ ސުވާލަށް ޖަވަބު ދިނުމެއްނެތި ފައްޗަކަށް އަމުނާލިއެވެ.\n“ޝާދިން ތިވެގެން އުޅޭގޮތެއް އަހަރެންނަށް ތަންކޮޅެއް ސާފުކޮށް ކިޔާދީފާނަންތަ؟ އީކާވެސް ކުރީ ސުވާލެކެވެ.\nޝާދިން ކިޔާދޭން ފެށިއެވެ. އޭނާއަށް އެންމެ ފުރަތަމަ ލީން ފެނުނު ދުވަހު ކަންތައްތައް ވީގޮތެވެ. އަދި އެއަށްފަހު އަބަދުވެސް ލީންގެ ހިޔާލުތައް ކުރެވޭ ވާހަކައެވެ. އެއްޗެއް ނުކެވޭ ވާހަކަ އެވެ. ޝާދިން ގެ މިވާހަކަތައް އަޑު އަހަން އިން އީކާގެ ދެލޯ ވަނީ ފެންކަޅި ވެފައެވެ. ފައިބަން ތައްޔަރު ވެފައިވާ ކަރުތަނަށް ހިފެހެއްޓުމަށް އީކާ އިނީ އޭނާގެ ތިރީ ތުންފަތުގައި ދަތްއަޅައި ގެންނެވެ. އީކާގެ ދޮންމޫނު ވަނީ ރަތްވެފަ އެވެ. އީކާއަށް އޭނާގެ ކަރުނަތައް ނުހިފެހެއްޓޭނެކަން އެނގުމުން ޝާދިންނަށް އެއްވެސް ޖަވާބެއް ނުދީ ދުވެފައި ލައިބްރަރީން ނުކުމެ އެންމެ ކައިރީގައި ހުރި ފާހާނައަށް ވަނެވެ. އަދި ހިތް ފުރޭދެން ރުއިމަށް ފަހު މޫނުދެވެލައި ޓީޝޫއަކުން މޫނު ފުހެލިއެވެ. އަދި ޝާދިންގެ ކުރިމައްޗަށް އެރުމަށް ތައްޔާރު ވެލިއެވެ. އޭނާ ވަނީ އޭނާއަށް ލޯބި ނުލިބުނު ނަމަވެސް އެލޯބީގެ ހައްގުވެރި ފަރާތަށް އެލޯބި ހާސިލްކޮށްދޭން އަޒުމް ކަނޑަ އަޅާފައެވެ.\nއީކާ ފާހާނައިން ނުކުމެ ބަލާލިއިރު ޝާދިންއެއް ނެތެވެ. އެހެންކަމުން އީކާ އަވަސްވެގަތީ ގެއަށް ދިއުމަށެވެ. ގެއަށް ގޮސް ޔުނީފޯމްވެސް ބަދަލުނުކޮށް އީކާ ފޭސްބުކުން ޝާދިނަށް ލީންގެ ނަންބަރު ފޮނުވާލިއެވެ. އަދި އޭނާއަށް ލައިބްރަރީގައި އިނދެފައި ކަންތައް ކުރެވުނު ގޮތުން މާފަށް އެދުނެވެ. ޝާދިން އެއީ އެއްވެސް މައްސަލައެއް ނޫން ކަަމަށާއި އަދި ލީންގެ ނަންބަރު ދިނީތީ ޝުކުރުވެރި ވިއެވެ. ޝާދިން ލީންގެ ނަންބަރަށް ހަމައެވަގުތު ގުޅާލިއެވެ. ދެފަހަރު ރިންގް ވުމުން އެކޮޅުން ފޯން ނެގިއެވެ. އަދި ފުރަތަމަ “ހަލޯ” އޭ ބުނެލިގޮތުންވެސް އެއީ ލީންކަން ޝާދިންއަށް އެނގުނެވެ. ޝާދިން ވާހަކަ ދިގުނުކޮށް އެއީ ކާކު ކަމާއި ގުޅި ބޭނުން ލީންއަށް ކީޔާދިނެވެ. ލީން ވިސްނާލުމަށްފަހު ޖަވާބެއް ދޭނެކަމަށް ބުނެ ފޯންކޯލް ކުރުކޮށްލިއެވެ.\nއޭގެ ދެދުވަސް ފަހުން ޝާދިންގެ ފޯނަށް އައީ މެސެޖެކެވެ. ލީން ގެ ނަންބަރުންނެވެ. މަންމަ އާއި ބައްޕަގެ ރުހުމާއެކު އޭނާ ގަބޫލް ކަމަށް ބުނެފައެވެ. ޝާދިން ވީ އުފަލުން އެންމް ފުރަތަމަވެސް އެވާހަކަ ހިއްސާކުރީ އީކާ އާ އެވެ. އީކާ ދެމީހުންނަށް ވެސް މަރުހަބާ ކީ މޫނުމަތިން އުފާވެރިކަން ދައްކަމުންނެވެ. ނަމަވެސް އޭނާ ރޯ ރުއިން އެނގޭ އެކަކުވެސް ނެތެވެ. މިފަދަ ގޮތަަކަށް ދެ އަހަރު ދުވަސް ފާއިތު ވެގެން ހިގައްޖެވެ. ޝާދިން އާއި ލީންގެ ބަގީޗާގައި މާތައް ފޮޅި ފަރިވަމުންދެއެވެ. އީކާ ކުރަމުންދާ ހިތާމައަށްވެސް ކޮންމެވެސް ވަރެއްގެ ލުޔެއް ލިބިފައިވާ ކަހަލައެވެ. ނަމަވެސް ޝާދިންއާއި ލީން އެކުގައި ފެނުމުން ބުނެދޭން ނޭނގޭފަދަ ގޮތްތަކެއް އޭނާއަށް ވެއެވެ. އަދި އެދުވަސް ހަތަރުދަމު ރުއިމުގައި ހޭދަކޮށްލަ އެވެ. އޭނާއަށް އެފަދަ ނަސީބެއް ނުދެއްވިކަމަަށްޓަކައި ޝަކުވާ ކުރެއެވެ. ނަމަވެސް އެހެންމީހުންނަށް އޭނާ ދައްކަނީ ހިނިތުންވެފައިވާ އުފާވެރި މޫނެވެ.\nއެއްދުވަހެއްގެ ހަވީރެވެ. އީކާ އޭނާގެ ގޭގެ ޖޯލި ފަތީގައި އިނެވެ. ހިޔާލަކަށް ގެއްލިފަ އެވެ. ގޭގެ ދޮރާށި ހުޅުވާލާފައި ޝާދިންއާއި ލީން ވަތް ކަންވެސް އީކާ އާށް ނޭނގުނެވެ. އީކާއަށް އެދެމީހުން އައިކަން އެގުނީ އެމީހުން އަތުގައި އޮތް ކާޑު އީކާ އާއި ދިމާއަށް އެއްލުމުނެެވެ. އީކާ ސިއްސައިގެން ގޮސައި ތެދުވެ އެދެމީހުން އިށީނުމަށް ތަންދެއްކިއެވެ. އަދި އަތުގައި އޮތް ކާޑަށް ބަލާއިއެވެ. އެއީ ޝާދިންއާއި ލީންގެ ކައިވެނީގެ ވަލީމާއާށް ދައިވަތު ދީފައިވާ ކާޑެވެ. އީކާ އޭނާގެ އެއްވެސް އަސަރެއްނެތް ހިނތުންވުމަކާއި އެކު ދާނެ ކަމަށް ބުންޏެވެ. ޝާދިން އާއި ލީން އެކުގައި ތެދުވީ އަދިވެސް އެހެންގެޔަކަށް ދާންވެއްޖެ ކަމުގައި ބުނަމުންނެވެ.\nއެދެމީހުން ދިއުމުން އީކާ އަނެއްކާވެސް އެކާޑަށް ބަލާލި އެވެ. އެކާޑުގައި ޝާދިންގެ ނަމާއެކު އެނާގެ ނަންޖެހުމަކީ އަބަދުވެސް ދެކެމުން އައި ހުވަފެނެކެެވެ. ނަމަވެސް ހުރިހާ ހުވަފެން ހަގީގަތަކަށް ނުވާނެކަން އީކާ ދަނެއެވެ.\nދުވަސްތައް މާޒީއާއި އެކުވަމުން ދެއެެވެ. އެކެއްގެ ހަޔާތް އުފާވެރިކަމާއި ހިތްހަމަޖެހުމުން ފުރިފައިވާއިރު އަނެކެއްގެ ހަޔާތް ހިތާމައާއި ހިތްހަމަ ނުޖެހުމުން ފުރިފައި ވެއެވެ. މިއީ ދުނިޔޭގެ އާދައެވެ. ގޭތެރޭގެ މަަސައްކަތްތަކުގައި ލީން އަވަދިނެތި އުޅެމުން ދިޔައެވެ. އޭނާގެ ހަތްމަސް ވެފައިވަ ބޮޑު ބަނޑާއެކު ބުރަހެލި ކަމުގައިއެވެ. އޭނާއަށް އެހީތެރިވުމަށްޓަކައި އޭނާގެ ލޯބިވާ ފިރިމީހާ ދެގޮތެއް ނުވެ ހުއްޓެވެ. މިދެމީހުން ތައްޔަތު ވަމުން ދަނީ ގެއަށް އައުމަށ ދުވަސްތައް ގުނަމުންދާ ކުޑަކުޑަ މެހެމާނާއަށް ފުރިހަމަ މަރުހަބާ ކިއުމަށްޓަކައެވެ. ކުޑަ ދަރިފުޅަށްޓަކައި ކުޑަ ކޮޓަރިއެއްވަނީ ހަދާފަ އެވެ. އެކޮޓަރީގައި ތަފާތު ވައްތަރުގެ ކުޅޭ އެއްޗެހި ހުއްޓެވެ. ދަރިފުޅަށް އެކި ބޭނުންތައް ފެސޭހައިން ފުއްދޭނެ ހުރިހާ ވަސީލަތެއް ކޮޓަރީގައި ވެއެވެ.\nމިފަދަ މަސައްކަތްތަކެއްގައި ދެމަސްދުވަސް ފާއިތުވެ ދިޔަގޮތް ލީން އަދި ޝާދިން އަށްވެސް ނޭނގެއެވެ. މިހާރު ލީންގެ ބަނޑަށް9މަސް ފުރުނީއެވެ. އޭނާއާށް ހިނގާ އުޅެވެނީވެސް ވަރަށް އުނދަގުލުންނެވެ. ކޮޅަށް ތެދުވެއްޖެނަމަ އަނބުރާ ގަނެއެވެ.\nއެއްރެޔެއްގެ ދަންވަރުގެ ވަގުތެވެ، ލީން އަަށް ނިދިފައި އޮވެފައި ހޭލެވުނީ ބަނޑުގައި ރިއްސާތީއެވެ. އަވަސް އަވަހަށް ޝާދިންއަށް ގޮވައި ހޭލެއްވި އެވެ. އަދި ވީ އެންމެ އަވަހަކަށް ލީން ހޮސްޕިޓަލަށް ގެންދިޔައެވެ. ލީން ވިއްސާ ކޮޓަރިއަށް ވެއްދިފަހުން ގަޑިއެއްހާއިރު ވެއްޖެއެވެ. ނަރުސް ކުއްޖަކު ބޭރަށް ނުކުތުމަށް ފަހު ބުނީ ލީންގެ ހާލު ގޯސްވުމުގެ ސަބަބުން ވީ އެންމެ އަވަހަކަށް އޮޕްރޭޝަން ކުރަން ޖެހޭނެ ކަމަށެވެ. ނަމަވެސް އޮޕަރޭޝަން ކުރުމުން ލީންގެ ފުރާނަ ސަލާމަތް ވާނެކަމުގެ އުންމީދެއް ނެތްކަމުގައި ނަރުސް ކުއްޖާ ބުންޏެވެ. ޝާދިންއަށް ގޮތް ހުސްވެ ހަތަަރި އުދަރެސް ފެނުޖެހުނެވެ. ނަމަވެސް ޝާދިން ހިތްވަރުކޮށްފައި ވީ އެންމެ އަވަހަކަށް އޮޕްރޭޝަން ކުރުމަށް އެއްބަސް ވިއެވެ.\nދެގަޑިއިރުގެ ދިގު އޮޕަރޭޝަނަކަށް ފަހު އޮޕްރޭޝަން ތިއޭޓަރުން ނެރުނީ ލޯބި ލޯބި އަންހެން ކުއްޖެކެވެ. ލީން އާއި ޝާދިންގެ ލޯބީގެ ދިރިހުރި ނިޝާނެވެ. ނަމަވެސް ދަރިފުޅަށް ވުރެ ބޮޑަށް ޝާދިނަށް އިސްކަންދެވުނީ ލީންއަށެވެ. ޑޮކްޓަރ ގެ ފަރާތުން އެނގުނު ގޮތުގައި ލީން ހާލު ވަރަށް ދެރައެވެ. އަދި އޭނާ ދުނިޔޭގައި އޮންނާނެ ކަމުގެ އެއްވެސް އުންމީދެއް ނެތެވެ. އެހެންކަމުން ޝާދިން ބޭނުންވީ ލީންގެ އެންމެ ފަހު ނޭވާވެސް އޭނަގެ ކުރިމަތީގައި ބޭރުކުރާށެވެ. ޝާދިން ޑޮކްޓަރގެ ރުހުމާއެކު ލީން ބާއްވާފައިއޮތް ކޮޓަރިއަށް ވަނެވެ. ލީންގެ ހަށިގަނޑުގައި އެއްވެސް ކަހަލަ ދިރުމެއްނެތެވެ. ޝާދިން އެ ކޮޓަރިއަށް ވަތްތަނާ މާގިނަ އިރެއްނުވެ މިފަނާވަނިވި ދުނިޔެއާ ލީން އަލްވަދާއު ކިޔާފިއެވެ.\nލީންގެ ކަށުކަމާކެމީގެ ކަންތައް ނިންމާލުމަށްފަހު ޝާދިން އޭނާގެ ގެޔަށް އައެވެ. އެއީ އޭނާއާއި ލީން އެތަކެއް އުފާވެރި ދުވަސްތަކެއް ހޭދަކޮށްފައިވާ ގެއެވެ. ޝާދިން ވަރުބަލި ހިނގުމެއްގައި ގޮސް އޭނާގެ ކޮޓަރިއަށް ވަނެވެ. އަދިރި ކަމުގެ ތެރެއިން އޭނާއަށް ހީވީ ލީން ފެނުނު ހެންނެވެ. ނަމަވެސްއެއީ ވާނެ ކަމެއްނޫންކަން ގަބޫލްކުރަން ޝާދިންގެ ސިކުނޑި މަޖުބޫރު ކުރި ކަހަލައެވެ. ކޮޓަރި ބޮކި ދިއްލާލުމާއެކު ޝާދިންގެ ލޮލުގައި އަޅާގަތީ ޑްރެސިންޓޭބަލް މަތީގައި އޮތް ކަރުދާސް ކަނޑެކެވެ. ޝާދިން ކެތްތެރިކަން ކުޑަ ވެފައިވާ ހިތަކާއެކު އެކަރުދާސް ގަނޑު ނިއުޅާލިއެވެ. އެއީ ލީންގެ ލިއުންކަން ޝާދިންނަށް ޔަގީން ވިއެވެ. ޝާދިން އެ ލިއުންކޮޅު ކިޔަމުންދިޔަ ވަރަކަށް އޭނާގެ ލޮލުގައި ހުއްޓިފައިވާ ކަރުނަތައް ހިފެހެއްޓުމެއްނެތި އޮހިގަތެވެ. އެލިއުމުގައި ވަނީ ޑޮކްޓަރަށް ދެއްކުމުން އޭނާއަށް ކުދިން ނުހޯދުމަށް ޑޮކްޓަރ އިންޒާރު ދިންކަމަށާއި ކުއްޖަކު ވިހައިފިނަމަ އެކަމުގެ ސަބަބުން ލީންގެ ފުރާނައަށް ގެއްލުންވާނެ ކަމަށްވެސް ޑޮކްޓަރު ބުނެފައިވާ ކަމަށެވެ. މީގެ އިތުރުން ޝާދިންއަށް އެކަން ސިއްރުކޮށްފައިވަނީ އޭނާ ތުއްތު ކުދިންދެކެ ލޯބިވާ މިންވަރު ލީންއަށް އެނގޭތީކަމަށްވެސް އެ ލިއުމުގައި ވެއެވެ. އަދި އޭނާ ނެތް ދުނިޔެއެއްގައި އޭނާގެ އެންމެ ގާތް އެކުވެރިޔާ އީކާ އާއި ކައިވެނި ކުރުމަށްވެސް އެދިފައިވެއެވެ. އީކާ އަމިއްލަ ދަރިއެއްހެން އޭނާގެ ދަރިފުޅު ބަލައި ދޭނެކަމުގެ ޔަގީންކަން އެބައޮތްކަމަށްވެސް ލީން ބުނެފައި ވެއެވެ.\nއެލިއުން ކިޔާ ނިމުނު އިރު ޝާދިންގެ ލޮލުން އޮހެމުން ދިޔަ ކަރުނަތައް ވަނީ ހުއްޓިފައެވެ. އޭނާ އެ ގަނޑު ފައްޖަހާލުމަށް ފަހު ޖީބަށް ލަމުން ހިނގައި ގަތީ ކޮޓަރިން ބޭރަށެވެ. އާންމުކޮށް އޭނާ ދުއްވާވަރަށް ވުރެ ބާރު ސްޕީޑެއްގައި މިސްރާބު ޖަހާފައިވަނީ އޭނާގެ ދަރިފުޅު އޮތް ހޮސްޕިޓަލަށެވެ. ސަބަބަކީ އެދަރިފުޅު ކައިރީގައި އީކާ ވާނެކަން އެނގޭތީއެވެ. އީކާ އާއި ބައްދަލުކުރުމަށްޓަކައެވެ. ޝާދިން ބާރު ހިނގުމެއްގައި ގޮސް ދަރުފުޅު އޮތް ކޮޓާރިއަށް ވަނެވެ. އެއިރު އީކާ އެކުއްޖާ ނިންދެވުމަށްފަހު އެނދުގައި ބާއްވަނީއެވެ. އީކާގެ އިތުރުން ޝާދިންގެ މަންމައާއި ލީންގެ މަންމަވެސް އެވަގުތު ކޮޓަރީގައި ތިއްބެވެ. އެންމެންގެ މޫނު މަތިންވެސް ފެންނަނީ މާޔޫސްކަމެވެ. ޝާދިން އީކާއާއި ވަކިން ބައްދަލު ކުރުމުގެ ބަދަލުގައި އޭނާގެ މަންމަ އާއި ލީންގެ މަންމަ ކުރިމަތީގައި ގަނޑު ލިޔާލިއެވެ. އެތިންމީހުންގެ ލޮލުންވެސް ކަރުނަ އައެވެ. ލީން އެވަރުގެ ބޮޑު ކަމެއް ސިއްރުކުރީތީ ކޮންމެ މީހަކުވެސް ހިތްހަމަ ނުޖެހުނެވެ. ނަމަވެސް ވެދިޔަތަން ވެދިޔައީ ކަމަށް ބުނަމުން ލީންގެ މަންމަ ބުނީ ޝާދިންނާއި އީކަ ގުޅުމަށެވެ. އެއީ ލީންގެ އެންމެ ފަހުގެ ވަސިއްޔަތަށް ވުމުގެ އިތުރުން ޝާދިންގެ ލޯބިވާ ދަރުފުޅުގެ މުސްތަގުބަލާއި ގުޅިފައިވާ ކަމެއްކަމަށް ވުމުން އޭނާވެސް އެކަމަށް އެއްބަސްވިއެވެ. އަދި ލީންގެ ފަރާތުން ލިބުނު ލޯބި އީކާގެ ފަރަތުންވެސް ލިބޭނެ ކަން ޝާދިންއަށް އެނގެއެވެ.\nޝާދިންގެ ކޮޓަރިތެރެއިން ގުގުމަމުންދަނީ ހުނުމުގެ އަޑެވެ. އޭނާގެ3އަހަރުގެ ކުޑަކުޑަ ޑަދަރިފުޅު ލީމް އާއެކު ކުޅެނީއެވެ. ކައިރީގައި އީކަ ހެވިފައި އިނެވެ. ލީމްއަށް އީކާއެއީ އަސްލު މަންމަ ނޫންކަމެއް ނޭނގެއެވެ. އަދި އަންގާކަށް އީކާ އަދި ޝާދިންވެސް ބޭނުމެއްނޫނެވެ. އީކާ ދެކޭގޮތުގައި އެއީ އޭނާކުރި ހިތާމައިގެ އުފާވެރި ނިމުމެވެ. އަދި ޝާދިން ދެކޭގޮތުގައި އެއީ އޭނާގެ ތަގުދީރެެވެ. އެކަކަށްވެސް ބަދަލުނުކުރެވޭނެ ތަގުދީރެވެ.\nނޯޓް: މިއީ ސްކޫލުތަކުގެ ދަރިވަރުންނަށް ހުޅުވާލައިގެން ކުޅުދުއްފުށި އޮންލައިން އިން ބޭއްވި5ވަނަ ކުރުވާހަކަ މުބާރާތުގައި ހޮވާލެވުނު އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކަ އެކެވެ. ވާހަކަ މުބާރާތުގެ ނަތީޖާ ފާޅުކުރާނީ ހުރިހާ ވާހަކައެއް ޝާއިއުކޮށް ނިމުމުންނެވެ. މި ވާހަކަ ލިޔެފައިވަނީ ޖަލާލުއްދީން ސްކޫލުގެ ގްރޭޑް 12 ސީ ގެ އާލިމާ އާދަމް އެވެ.


Anbi Gabool Kohfin - 12 | Vaahaka އަނބި ޤަބޫލު ކޮއްފިން – 12 – Vaahaka\n5k50\tAugust 13, 2021\n"އަހަރެން ފެނުމާއެކު ޔަޝްމު ހެދުން ރީތިކޮށްލަމުން ތެދުވެއްޖެއެވެ. އެމޫނުން ފެނުނީ ބިރުވެރި ކަމެވެ. އަހަންނަށް އެނގެން ބޭނުންނުވާ ކަމެއް އެނގުމުން ހުންނަ ގޮތަކެވެ. ކުއްވެރިއަކު ފަދައިން އަވަހަށް ތެދުވެ އުޅުނީ ސްކޭން ރޫމްއިން ނިކުމެގެން ދާށެވެ. ދޮރު ހުޅުވާލާފައި ނިކުތް ޔަޝްމުގެ އަތުގައި ހިފައި ލަތްކެއް ޖަހާލަމުން ގެނެސް ބެހެއްޓީ ކުރިމަތީގައެވެ.\n"ޒަލް... ބޭރަށް ގޮސްފާނަންތަ؟...." މަޑުމަޑުން އަހަރެން އެހެން ބުނީ ޔަޝްމުގެ މޫނަށް ބަލަން ހުރެއެވެ. އެނިތުގައި ހިއްލަމުންދިޔަ ކުދި ދާތިކިތަށް އޭރު ރީތިކޮށް ފާޅުވާން ހުއްޓެވެ.\n"ޔަޝްމު.... ވަޓްސް ގޮއިން އޯން...." އަހަރެން ހަމަ ޖެހިލައިގެން އިނީ ޔަޝްމު ބިރުގަނެފައި ހުރި ވަރުންނެވެ. އެއަތުގައިވި ތުރުތުރުލުން އަހަންނަށް ފާހަގަވިއެވެ.\n"އަމް.... އަޅުގަނޑު ފަސްހަފްތާ ބަނޑުބޮޑު...." ލަސްލަހުން އެހެން ބުނި ޔަޝްމު އަހަރެންގެ މޫނަށް ބަލާލިއެވެ. އަހަރެން ލޯމަރާލަމުން ޔަޝްމުގެ އަތުން ދޫކޮށްލީމެވެ.\n"ކާކުގެ ކުއްޖެއް... ޒަލްގެތަ؟ ނޫނީ އެހެން މީހެއްގެތަ؟..." ދެވަނަ ވިސްނުމަކަށްވެސް ނުގޮސް އަހަރެން އަހާލީމެވެ. ޔަޝްމު ދެރަކޮއްލަން ބުނި ނަމަވެސް ދެވަނަ ސިކުންތުގައި ހިތުގައި ޖެހުނީ އެމޫނަށް ވީގޮތް ފެނުމުންނެވެ. އެމޫނުގެ ކުލަ އިހުނަށްވުރެ ފަޑުވެގެން ދިޔައީ ދެނެވެ. ލޮލުގެ ބޮނޑިއަށް ޖަމާވި ކަރުނަތަށް ފައިބައިގެން ދިޔައީ އިސްއުފުލާ އަހަންނަށް ބަލާލަމުންނެވެ\n"ސީރިއަސްލީ..." ޔަޝްމު ހަމައެކަނި ބުނީ އެހެންނެވެ. ލޯފުހެލަމުން އުޅުނީ އެތަނުން އެތަނުން ނިކުމެގެން ދާށެވެ.\n"އަހަރެން ދެންމެ ސުވާލެއް ކުރިންދޯ... ކާކަގެ ދަރިއެއްހޭ..." އަހަރެން ދެވަނަ ފަހަރަށްވެސް ތަކުރާކުކޮއްލީމެވެ. އަހަރެންގެ ދަރިއެއް ކަން އިނގޭއިރުވެސް އެޅަހިތުގައި މިޖެއްސެނީ ކީއްވެ ހެއްޔެވެ.\n"ޒެއިޖް އަޒްޔަދުގެ..." ރުޅިއައިވަރުން އެމޫނަށް ރަތްކުލަ އަރައިގެން ދިޔަހެންވެސް އަހަންނަށް ހީވިއެވެ.\n"އެހެން ވިއްޔާ އަހަރެން ބޭނުމެއް ނޫން... އަހަރެން ތިކުއްޖާއެއް ބޭނުމެއް ނޫން..." އަހަރެން އެހެން ބުނެފައި ހިނގައިގަތީ ދުރަށެވެ.\n"އިޓްސް ނޮޓް އަޕް ޓު ޔޫ އިޒް އިޓް...." ފަހަތުން ޔަޝްމުގެ އަޑު އިވުނީ ދެނެވެ. އެއަޑުގައި ގިސްލުމެއް ވިއެވެ. އަހަރެން ބަލާކަށް ބޭނުމެއް ނޫނެވެ. އަހަރެން ލޯބިވަނީ ނިއެރާ ދެކެއެވެ. ހަމައެކަނި ނިއެރާ ދެކެއެވެ.\n"ގެޓް ރިޑް އޮފް ދަ ބޭބީ...." އަހަރެން އެހެން ބުނެފައި ހިނގައިގަތީ ދުރަށެވެ. ފަހަތަށް ނުވެސް އެނބުރެމެވެ. އެއީ އަހަރެން ބޭނުންވާ ގޮތެވެ.\nހެނދުނު ގެއަށް ދިޔަ މަގުމަތީގައި އަހަރެން ވިސްނަމުން ދިޔައީ ނިއެރާއާއި މެދުގައެވެ. ނިއެރާ ކައިރީގައި އަހަރެން ބުނާނީ ކިހިނެއް ހެއްޔެވެ. ޒެއިން މާލޭގައި އުޅޭކަން ބައްޕަ މެނަށް އެނގޭއިރުވެސް ބައްޕަމެން އަޅައެއް ނުލައެވެ. ހާއްސަކޮށް މަންމައެވެ. އަހަރެން ކާރު އަނބުރާލީ ގެއާއި ދިމާލަށެވެ. ޒެއިންއަށް ޔަޝްމު ހުރިތަނެއް އެނގޭކަށް އަހަރެން ބޭނުމެއް ނުވެއެވެ. އަމުދުން އަހަރެންގެ ދަރިއަކަށް ބަނޑުބޮޑުކަން އެނގޭނަމަ އޭނަ އެހެނެއް ނުހުންނާއެވެ. މިއީ ރަނގަޅު ވަގުތެއް ކަންނޭނގެއެވެ. މިހާރު މިއީ ރާއްޖޭގެ ޕޮލިހުންނާއި ޒެއިން ހަވާލުކުރަންވީ ވަގުތެވެ. އެނޫން ގޮތެއް ނެތް ކަންނޭނގެއެވެ. އެއީ އަހަރެންނަށް ކުރިން އެނގޭ ބޭބެއެއް ނޫނެވެ. އަހަރެންގެ ދޮންބެއެއް ނޫނެވެ.\n"ބެއްބޭ..." ރައިދާ ކާރުގެ ބިއްލޫރި ގަނޑުގައި ޖަހާލަމުން އަހަންނަށް ގޮވާލިއެވެ. އަހަރެން ފުންނޭވާއެއް ދޫކޮށްލަމުން ކާރުން ފައިބައިގެން އެތެރެއަށް ހިނގައިގަތީމެވެ.\n"އަނހަ ދަރިފުޅު..." މަންމަ ކައިރިއަށް އައިސް އުޅުނީ އަހަރެންގެ ބޮލުގައި ފިރުމާލާށެވެ. ނަމަވެސް އަހަންނަށް ޖެހެވުނީ ފަހަތަށެވެ.\n"ކިހިނެއްވީ ޒެއިޖް.. މަންމަދެކެ ހިތްހަމަ ނުޖެހިފަތަ؟..." މަންމަ އެހެން ބުނެލީ ހިނިތުން ވަމުންނެވެ. ޒަލިއަން އައިސް މަންމަގެ ކައިރީގައި އިށީންނަމުން އަހަންނަށް ބަލާލީ ފާޑަކަށެވެ. ދުރުގައި ހުރި ބައްޕަވެސް ހުރީ ފާޑަކަށެވެ.\n"މަންމަމެނަށް އެނގޭދޯ ޒެއިން މިކޮޅުގަ އުޅޭކަން...." އަހަރެން ބުނެލީ ރުޅި އައިސްފައެވެ. އަހަންނަށް ކޮންޓްރޯލް ނުވީއެވެ.\n"ޒެއިޖް ބަލަ ދޮންބެ މިހާރު ރަނގަޅުވެސް ވެދާނެ އެއްނު..." މަންމަ ބުނެލީދެއަތް ދެއަތާ މޮޑެލަމުންނެވެ. އަހަންނަށް ރުޅި ކޮންޓްރޯލްވީ އެހިސާބަށެވެ.\n"މަންމާ ބަލަ އެއީ ރަނގަޅުވާނެ ބައްޔެއް ނޫނޭ... ތިން ކުދިން ރޭޕް ކޮއްފަ... ޔަޝްމުއާ އޮބްސެސް ވެފަ... ޔަޝްމުވެސް..."\n"އޭރު ޒެއިން ކިހާކުޑަ..." މަންމަ އަދިވެސް ވާހަކަ ދައްކަމުން ދިޔައީ ޒެއިންގެ ދިފާއުގައެވެ.\n"ކޮންކުޑައެއް ބޮޑު ފިރިހެނެއް އޭރުވެސް އެއީ... މަންމަތި ދިފާއު ކުރަނީ ބޮޑުވެރިއެއް... އަހަރެން ދުވަހަކުވެސް ކިހިނެއް މަންމަމެނަށް މާފް ކުރާނީ...." އަހަރެން މަޑު ޖެހެލީ ވަރުބަލި ވުމުންނެވެ.\n"ޔަޝްމު ބަނޑުބޮޑު..." ތަނަށް ވެރިވެފައި އޮތް ހިމޭންކަން ފޫއަޅުވާލީ ޒަލިއަންއެވެ. އަހަރެން އައީ އަމަށަކި ރުޅިއެއް ނޫނެވެ.\n"އެހެންވީއިރު މަންމަމެން ކައިރިއަށް ގެންނަންވީނު... މަންމަ ވަރަށް އުފާވެއްޖެ..." މަންމަ ތެދުވަމުން އުފަލުން އަތް ޖަހާލަމުން ބުނެލިއެވެ.\n"ނޫން... ތީގެ އެއްވެސް މީހަކު ނުވާނެ ގުޅައިގެންވެސް ޔަޝްމުއަށް.... އެހެން ނޫނަސް ޔަޝްމުއާ އަހަންނާ އެކުއްޖާ ބޭނުމެއް ނޫން..." އަހަރެން ރުޅިއައިވަރުން އެތަނުން ނިކުމެގެން ދިޔައީއެވެ.\nގެއަށް ދިއަސް ވާވަރަކީ މީއެވެ. ރުޅިއައުން ނޫންކަމެއް ނުވެއެވެ. އަހަރެން ގެއަށް ވަދެވުމާއެކު ފުރަތަމަވެސް ލޮލުގައި އަޅައިގަތޯ ސޯފާގައި ދެފައި ވަށްކޮށްލައިގެންއިން ޔަޝްމުއެވެ. އަހަރެން ފެނުމާއެކު ވަގުތުން އިސްޖަހާލައިފިއެވެ. އެމޫނުން އަހަންނަށް ފެނުނީ އެހެން ކުލައެކެވެ. ރީތިކަމެވެ. އެހެން އަންހެނަކަށް ބެލުމުން ނުވާ ގޮތެއް އަހަންނަށް ޔަޝްމު ފެނުމުން ވެއެވެ. އެބޮޑުބޮޑު ލޮލުން އަހަންނަށް ބަލަންހުރި ގޮތުން އަހަރެން ހިނދުކޮޅަކަށް ރުޅިވެސް ހަނދާން ނެތުނެވެ. ރީތިކަމަކީ މިއީ ކަމުގައި ވާނަމަ މިރީކަމުގެ ޖާދޫގައި ކިތަށް މީހުން ޖެހޭނެ ބާއެވެ. ކަރުކެހިލަމުން އަހަރެން އައިސް އިށީނީ ޔަޝްމުގެ ކުރިމަތީގައެވެ. އެއަތުގައި އޮތް ފޯނުތިރިކޮށްލަމުން ހިނދުކޮޅަކަށް ޔަޝްމު އަހަންނަށް ބަލާލަމުން ބުމަ ކައިރިކޮއްލިއެވެ. އަހަންނަށްވީ މަޖަލެވެ. މިއީ އަހަރެން ދަންނަ ޔަޝްމުއެވެ. ހަމައެކަނި އަހަރެންގެ ޔަޝްމުއެވެ. އަހަރެންގެ ދަރިފުޅުގެ މަންމައެވެ. ހިތަށް މިއެރީ ކީކޭ ހެއްޔެވެ. އަހަރެން އެކުއްޖާއެއް ބޭނުމެއް ނޫނެވެ.\nއަހަރެން ބަލަން ހުރުމުން ޔަޝްމުއަށް އުނދަގޫވީ ނޫންކަމެއް ނޭނގެއެވެ. ތެދުވެގެން ހިނގައިގަތީ ދުރަށެވެ. އަހަންނަށް މިކުރެވެނީ ރަނގަޅު ކަމެއް ހެއްޔެވެ. އަހަންނަށް ނިއެރާއަށް ބޭވަފާތެރި ވެވެނީ ނޫންބާއެވެ. ހިޔާލުތަކުން މިންޖުވެވުނީ ދޮރު ހުޅުވާލާފައި ޒަލިއަން ވަދެގެން އައިތަން ފެނުމުންނެވެ. ފަހަތުގައި ވިއްދާފައި ރައިދާ ހުއްޓެވެ. އަހަރެންގެ މަންމަ ނައިކަން ނަސީބެކެވެ.\n"ކީއްކުރަން ތިއައީ؟...." ބުމަ ކައިރި ކޮއްލަމުން އަހަރެން ބުނެލީމެވެ. ޒަލިއަން ބަލާލީ ދުރުގައި ހުރި ޔަޝްމުއަށެވެ. ދެން އަހަންނަށެވެ.\n"ބައެއް މީހުންގެ އަންހެނުން ބަނޑުބޮޑުވީމަ މިއައީ އަނބު ހިފައިގެން...." އަތުގައި އޮތް ކޮތަޅު މައްޗަށް ނަގަމުން ޒަލް ބުނީ ސަކަ ގޮތަކަށެވެ.\n"ސީރިއަސްލީ... ތިދެމީހުން އޮކްވޮޑްވެސް ނުވޭތަ؟ ޔަޝްމުވެސް ބަނޑު ދައްކާފަ..." އަހަރެން އެހެންބުނީ ތަންކޮޅެއް ބާރަށެވެ. ވަގުތުން ޔަޝްމު އަހަންނަށް ބަލާލައިފިއެވެ. ނަމަވެސް އެއްޗެކޭ އެއް ނުބުންޏެވެ.\n"ޔަ... ދެން އެހެން މީހެއް ލައްވަ ކުރުވައިގެން ޒެއިޖްތީ ޔަޝްމުގެ ފިރިމީހާކަން އެނގޭކަށްވެސް ޒެއިޖް ބޭނުމެއް ނުވާނެ....." މިފަހަރު ޒަލިއަން ބުނީ މަލާމާތުގެ ރާގަކަށެވެ. ތެދެކެވެ. އެއީވެސް އަހަރެން ބޭނުންވާ ގޮތެއް ނޫނެވެ. ޔަޝްމު ހިޔާރުކުރީ އެތަނުން ދާށެވެ. ގޭގެ ބޭރުގައި ހުރި ބޮޑު އަނބު ގަސްދަށުގައި މަޑުކޮއްލައިގެން ހުރި ޔަޝްމު ކައިރީގައި އަހަރެން މަޑުކޮއްލީމެވެ. އެނަޒަރު ގުޅިފައިވީ އުޑުމަތި ބަނަކުރަމުން ދިޔަ ވިލާތަކަށެވެ.\n"ޔަޝްމު ވީ ނީޑް ޓު ޓޯކް...." އަހަރެން މަޑުމަޑުން ބުނެލީމެވެ. އަހަރެން ކޮންމެ ފަހަރަކުވެސް ވާހަކަ ފަށަނީ މިހެން ކިޔާފައެވެ. ނަމަވެސް މިފަހަރު އަހަރެން ޔަޝްމު ކައިރީގައި އިށީނީއެވެ. ގަހުގެ ހިޔަލުގައި އަހަރުމެން އެހެން ވާހަކަ ނުދައްކައި ތިބީ ކިހައި އިރަކު ކަމެއްވެސް ނޭނގެއެވެ. ގަހުގައި ލެގެލައިގެން އިން ޔަޝްމުއަށް އަހަރެން ބަލާލީ އަނގައިން ނުބުނެ އެހެން އިނީމައެވެ. ހިނދުކޮޅަކަށް އަހަރެންގެ ހިތް ނުހުއްޓުނީ ކިރިޔާއެވެ. ހިތުގައި މަޑުމަޑުން އެމޫނު ހާއްސަ ވެއްޖެއެވެ. އެއުނގުގައި ބޯއަޅާލާ ހިތުން އަހަރެން ކެތްމަދުވަނީއެވެ. ގަހުގައި ލެގިލައިގެން އިން ޔަޝްމުއަށް އިނީ ނިދިފައެވެ. އެރީތި\nއަހަންނަށް ހޭލެވުނީ ފޯނު ރިންގްވާ އަޑު އިވުމުންނެވެ. ތެދުވެ ފޯނު ކަންފަތުގައި ޖެހުމާއެކު ކޮޅަށްތެދުވެވިއްޖެއެވެ. އެކޮޅުން ނިއެރާގެ ރުއިމުގެ އަޑު ކަންފަތުގައި ޖެހުމުން އަހަރެނަށް ތައްޔާރު ވެވުނު ގޮތެއްވެސް ނޭނގެއެވެ. ޖެހިގެން ހުރި ކޮޓަރީގައި އޮތް ޔަޝްމުއަށް ބެލުމެއް ނެތި އަހަރެން ނިއެރާއަށް ގުޅަމުން ގެއަށް އައުމަށް ބުނެލީމެވެ. ގޭގެ ދޮރުމަތީގައި މަޑުކޮއްލައިގެން އަހަރެން ހުރީ ނިއެރާ ކާރުގައި އަންނަން ދެނެވެ. ވީކަމެއް ނޭނގުނު ނަމަވެސް އަހަރެން ބޭނުންވީ އިހަށް ނިއެރާ އަހަރެން ކައިރިއަށް ގެންނާށެވެ. ކާރުގެ ދޮރު ހުޅުވުމާއެކު ނިއެރާ ދުވެފައި އައިސް އަހަރެންގެ އަތު ތެރެއަށް ވަދެއްޖެއެވެ. ގިސްލަމުން ރޮމުންދިޔަ ނިއެރާ ހަމަޖެއްސޭތޯ އަހަރެން މަސައްކަތް ކުރީމެވެ. ނަމަވެސް ނިއެރާ ހަމައަކަށް އެޅެން ހިނދުކޮޅެއް ނެގިއެވެ. ހަމައަކަށް އެޅުމާއެކު ނިއެރާ ގެއަށް ގޮވައިގެން އައީ ކޮޓަރިއަށެވެ.\nހެނދުނު ހޭލެވުމާއެކު އަހަރެން ވަށައިގެން ބަލާލީ ނިއެރާ ފެންނަން ނެތުމުންނެވެ. ކުއްލިއަކަށް ހަނދާންވީ ޔަޝްމު މަތިންނެވެ. ނިއެރާއަށް ޔަޝްމު ފެނިއްޖިއްޔާ އަނެއްކާ އަނެއް ކަންތަކާ ޖެހުނީއެވެ. ސުވާލު ގޯނި ހުސްނުވާނެއެވެ. އަހަރެން ފަޔަށް ލެވޭހައި ބާރެއްލާފައި ނިކުމެވުނު އިރު ނިއެރާހުރީ ޔަޝްމު ހާޒިރު ކުރުވާފައެވެ. ނަމަވެސް ޔަޝްމުގެ މޫނުގައި އެހައި ފަރުވާލެއް ނެތްކަން އަހަންނަށް ފާހަގަވިއެވެ. ނިއެރާ ދައްކާ ވާހަކައެއްވެސް ޔަޝްމު އަޑު އަހާހެނެއް ހިއެއް ނުވެއެވެ. ޔަޝްމުގެ އަތްމަތި އަވަސް ކޮއްލާފައި އުޅުނީ ނުކުންނާށެވެ.\n"ޒެއިޖް... މީކާކު؟..." އަހަރެން ކައިރިއަށް އަންނަމުން ނިއެރާ ބުނެލީ އަވަސް އަވަހަށެވެ. އެނޭވާ ވަނީ އިހުނަށްވުރެ އަވަސް ވެފައެވެ.\n"ތިގޭގަ މަސައްކަތް ކުރަން ގެންގުޅޭ ކުއްޖެއް..." އަހަރެން ނިއެރާގެ މޫނު ދެފަރާތުގައި ހިފަހައްޓާލަމުން ބުނެލީމެވެ. ނިއެރާ ހިނިތުންވަމުން އަހަރެންގެ މޭގައި މޫނު ނިވާ ކޮއްލުމާއެކު އަހަރެން ބަލާލީ ޔަޝްމުއަށެވެ. އޭރު އެތޫނު ނަޒަރު ހުރީ އަހަންނަށް ސީދާ ވެފައެވެ.\n"އެހެން ވީއިރު އަހަންނަށް ސޭންޑްވިޗްއެއް ހަދައިދީ... ޒެއިޖްއަށްވެސް...." ނިއެރާ އައިލެންޑް ކައިރީގައީ އިށީންނަމުން އަހަރެންގެ މޫނަށް ބަލައިލިއެވެ. އަހަރެން ހީކުރީ ޔަޝްމު އެއްޗެކޭ ބުނާނެ ކަމަށެވެ. ނަމަވެސް އޭގެ ބަދަލުގައި ޔަޝްމު ފެށީ ސޭންޑްވިޗް ހަދާށެވެ. އެކަމުން އަހަންނަށް ވީ އުނދަގުލެވެ.\n"ކަމަނާ..." ގެއަށް ވަދެގެން އައި ޒަލިއަންއާއި އަމްރު ބުނެލީ މަޑުމަޑުންނެވެ. މީނަ ކޮންމެ ދުވަހަކު މިތަނަށް އަންނަން ޖެހޭ ހެއްޔެވެ. ގޭގެ ތަޅުދަނޑި ދިނީ އަމްރުކަން ޔަޤީނެވެ. ކަމަނާއަކީ ޒަލިއަންއާއި އަމްރު ޔަޝްމުއަށް ހަރުކޮއްގެން އުޅޭ ނަމެކެވެ.\n"ކުއްޖާ... ޒަލްއާ އަމްރުއަށްވެސް އެނގޭ...." ނިއެރާ އެހެން ބުނެލުމާއެކު ޒަލްގެ ލީމެރުނުތަން އަހަރެން ދުށީމެވެ. އަމްރުއާއި ޒަލް ޔަޝްމުއާއި ހެދި ހުންނަނީ މާވަރެކެވެ.\n"އޭ ދޮގެއް ކަމަނާ އަހަންނަށް ހަދާނެ ކަމެއް ނެތް..." އަމްރު އަހަންނަށް ބަލާލަމުން ނިއްއަރުވާލީ މިވަނީ ކިހިނެއްތޯ އަހާލާ ކަހަލަ ގޮތަކަށެވެ.\n"ޔޫ ޝޫޑްބީ ރެސްޓިން ކަމަނާ...." ޒަލް ޔަޝްމު އަތުން ވަޅި އަތުލަމުން ބުނެލީ ހިތްހަމަ ނުޖެހިފައެވެ.\n"ޒަލް... އެކުއްޖާ ބަލިތަ؟ ޒެއިޖް ގެންގުޅޭ ކުއްޖެކޭ ބުނީމަ.... ބީރައްޓެހި ކުއްޖެއް ކަމެއް އެނގޭނީ"\n"ގެންގުޅޭ ކުއްޖެއް ނޫން އެއީ... އެއީ ޒެއިޖް އަޒަޔަދުގެ އަނބިމީހާ... މިތާ ބީރައްޓެހި މީހަކީ ހަމައެކަނި ނިއެރާ...." ޒަލިއަން އެހެން ބުނެލީ އަހަރެންގެ މޫނަށް ބަލާލަމުންނެވެ.\n"ކަލޭ މަގޭ ޒެއިޖްއަށް..." ނިއެރާ އެތާނގައި އިނދެފައި ތެދުވި ގޮތެއްވެސް ނޭނގެއެވެ. ދެން ފެނުނީ ޔަޝްމުގެ ކަރުގައި ހިފިތަނެވެ. އަހަރެންގެ ހަށިގަނޑަށް އެރީ ބުނެދޭންވެސް ނޭނގޭ ބާރެކެވެ. ވަގުތުން އެއަތް ނައްޓުވާލަމުން ނިއެރާއަށް ބަލާލީ ނުރުހުން ވެފައެވެ. އޭރު އަމްރުއާއި ޒަލިއަން ހުރީ ޔަޝްމު ކައިރީގައެވެ. އަހަންނަށް ޔަޝްމުއަށް ބަލާލާނެ ފުރުސަތެއްވެސް ނުލިބުނެވެ. ނިކުމެގެން ދިޔަ ނިއެރާގެ ފަހަތުން ހިނގައިގަތީ ދެން މިކަންތައް ކުރިއަށް ނުގެންދެވޭނެތީއެވެ.\nބައެއް މީހުންނަކީ ދިމާވާ ވަކި ސަބަބަކާ ހުރެ ތިމާގެ އުޅުމަށް ބަދަލު އަންނަ މީހުންނެވެ. އަނެއްބައި މީހުންނަކީ ވިހާއިރުގައިވެސް ނުބައި މީހުންނެވެ. ނޫނީ ސައިކޯޕެތްސްއެވެ. އަހަރެން މިހައި ނުލަފާވީ ކޮންއިރަކު ކަމެއްވެސް ނޭނގެއެވެ. އަހަރެން މިހެންވާންވީ ވަކި ސަބަބެއް ނޭނގެއެވެ. ގައިމު އަހަރެންގެ މަންމައާއި ބައްޕަ އަހަރެން ބޮޑު ކުރީ ނުލާހިކު ލޯބިންނެވެ. އަހަރެން އަބަދުވެސް ބޭނުން ކޮންމެ ކަމެއްވެސް ވާން ޖެހޭނެއެވެ. ކޮންމެ ގޮތަކުން ވިޔަސް އަހަންނަށް އެންމެ ރަނގަޅެވެ. އަހަރެންގެ އެއްޗެއް ކޮއްކޮއަށްވެސް އަހަރެން ނުދެމެވެ. ގައިމު އެއް ފެންދުއްޔެއްގެ ތެރޭގައި އޮވެގެން ދެމީހުން އެއްގިތް ވާނެނަމަ އަހަރެން އަހަރެންގެ ކޮއްކޮހައި ރަނގަޅުވާނެއެވެ.\nއަތުގައި އޮތް ސިގިރޭޓު ބުރި ދަމާލަމުން ދުންތަށް އަހަރެން ބަލައިލީ ދުރުގައި ވާރޭ ތެރޭގައި ތިބި ޔަޝްމުއާއި ޒެއިޖް އަށެވެ. ޒެއިޖް ކައިރީގައި އަހަރެން ބުނީމެވެ. ޔަޝްމުގެ ކޮލަށް އެޅިފައިވާ އަޑިކޮޅަށް ބަލައްހައިގެން ޒެއިޖް ހުރީ ހީގަންނަންވެސް ނޭނގިފައެވެ. އަހަންނަށްވެސް ވީ އެހެންނެވެ. ނަމަވެސް ތަފާތީ އެއީ ޒެއިޖް ވީމައެވެ. އަހަންނަކީ ޒެއިންއެވެ. ޔަޝްމުއަކީ އަހަރެންގެ މިލްކެކެވެ. އެކަން އަހަރެން އޮންނާނީ ޔަސްމާ ކައިރީގައިވެސް ބުނެފައެވެ. ޔަސްމާގެ އެހައި ރީތި ކުއްޖެއް ހުންނަކަމެއް ކުރިއަކުން އަހަންނަކަށް ނޭނގެއެވެ. ޒެއިޖް އެހެން ހުރެފައި އެންމެފަހުން ހިނިތުންވީ އިސްޖަހާލަމުންނެވެ. އަހަރެންގެ ކޮއްކޮއަށް ލޯބި ވެވުނީ ހެއްޔެވެ. އެއީ ވެގެންވާނޭ ކަމެއް ނޫނެވެ. އަހަރެން އެތަނަށް ދާކަށް ނޫޅެމެވެ. އަހަރެން ޒެއިޖްއާއި ވާހަކަ ދައްކާނީ މިރޭގައެވެ.\nއަހަރެން ޓެރެހުގައި މަޑުކޮއްލައިގެން ހުރީ ސިގިރޭޓެއް ހިފައިގެންނެވެ. އެހެން ހުއްޓައި އަހަރެން ސިހުނީ ޒެއިޖް އައިސް އަހަރެންގެ ކޮނޑުގައި ޖެހުމުންނެވެ. އަހަރެން ގޮނޑީގައި އިށީންނަމުން ޒެއިޖްއަށް ސިނގިރޭޓު ފޮށި ދިއްކޮށްލީމެވެ. ބޯހޫރުވާލަމުން ޒެއިޖް އެނބުރުނީ އުޑާއި ދިމާލަށެވެ. އެމޫނުގައިވި ހިނިތުންވުން އަހަންނަށް ސިއްރެއް ނުވިއެވެ.\n"ހާދަ ހިނިއައިސްފައޭ ކަލޭ ތިހުރީ..." އަހަރެން އެހެން ބުނުމާއެކު ޒެއިޖް ބަލާލަމުން ބޯޖަހާލައިފިއެވެ.\n"އައި ސޯ ދިސް ޕްރިޓީ ގާލް... މާޝާ ﷲ... އެކަމަކު އަހަންނަށް ހީވަނީ އަދި ނުވާނެހެން ތޭރަ ސާދަ އަހަރުވެސް...." ޒެއިޖް މުޅިއަކުން ގޯހެއް ނޫނެވެ،\n"ބާރައަހަރު.... އެކަމަކު ބަލާލާފަ ހީވަނީ އެއަށްވުރެ ބޮޑުހެން ދޯ" އަހަރެން ދުރަށް ބަލާލަމުން ބުނެލީމެވެ. ޒެއިޖް އަހަންނަށް ބަލާލީ ފާޑަކަށެވެ. އަހަރެން އަދި އެއްޗެކޭ ނުބުނާނަމެވެ.\n"ޔަޝްމު އިޒް މައިން ޒެއިޖް...." އުޅުނީ ނުބުނާށެވެ. ނަމަވެސް ދުރުން ބޭރުވީ ބޭއިހްތިޔާރުގައެވެ.\nLynnn August 14, 2021\n🌸🌸🌺🌺 August 14, 2021\nމިއަޅެ ކިހިނެތް ވާ ވާހަކަ އެއްތަ ވާާނުވާއެއް ނޭނގޭމ\nޢަނާ August 15, 2021\nLAASH August 18, 2021\nބެސްޓް August 21, 2021\nއަނެއް ޕާރޓު ކޮބާ؟


Heki ebahuri, Adhuham Gasim maraalikan saabithu kohdheynan: PG - vNews.mv\nހެކި އެބަހުރި، އަދުހަމް ގާސިމް މަރާލިކަން ސާބިތު ކޮށްދޭނަން: ޕީޖީ\nޝުރުފާ މުޙައްމަދު 18 February 2020, 18:27\nހުޅުމާލޭގައި ތޫނު އެއްޗަކުން ހަމަލާދީ މަރާލި ޓެކްސީ ޑްރައިވަރު ގާސިމް ހަސަންގެ މަރުގެ މައްސަލާގައި ދައުވާ އުފުލާފައިވާ އަދުހަމް މުހައްމަދު، ދައުވާއަށް އިންކާރުކުރި ނަމަވެސް، ހެކި ހުށަހަޅައި ޝަރީއަތުގައި އޭނާގެ މައްޗަށް ކުށް ސާބިތުކޮށްދެއްވާނެ ކަމަށް ޕްރޮސެކިއުޓާ ޖެނެރަލް ހުސައިން ޝަމީމް ވިދާޅުވެއްޖެއެވެ.\nގާސިމް ހަސަންގެ މަރުގެ މައްސަލާގައި ދައުވާ އުފުލާފައިވާ ޅ. ހިންނަވަރު ބޮޑުހިޔާގޭ އަދުހަމް މުހައްމަދު ވަނީ ތަހުގީގީ މަރުހަލާގައި އޭނާގެ ކުށަށް އިއުތިރާފު ވެފައެވެ.\nމިމައްސަލާގައި ތޫނު އެއްޗެއް ބޭނުންކޮށްގެން ގަސްތުގައި މީހަކު މަރާލިކަމުގެ ދައުވާ އޭނާގެ މައްޗަށް އުފުލުގައި ޕްރޮސެކިއުޓާ ޖެނެރަލްގެ އޮފީހުން ވަނީ އޭނާއާއެކު އިއުތިރާފުގެ އެއްބަސްވުމެއް ހަދާފައެވެ.\nމި އެއްބަސްވުމުގައި ވާގޮތުން ޝަރީއަތުގައި އޭނާ ކުށަށް އިއުތިރާފުވެއްޖެނަމަ އޭނާގެ މައްޗަށް އަންނަ އަދަބު ލުއިވެގެންދާނެއެވެ.\nއެގޮތުން މަރުގެ މައްސަލަތަކުގައި އަންނަ 25 އަހަރުގެ ހުކުމް 17 އަހަރާއި ހަމަސްދުވަހަށް ކުޑަވެގެން ދާނެއެވެ. އެހެންނަމަވެސް އާއިލާއިން މަރަށް މަރުހިފަން ބޭނުންވެއްޖެ ހާލަތެއްގައި ހުކުމް އަންނާނީ އެގޮތަށެވެ.\nމި މައްސަލާގެ ފުރަތަމަ އަޑުއެހުމުގައި މި އެއްބަސްވުމާ އެއްގޮތަށް އަދުހަމް ވަނީ ކުށަށް އިއުތިރާފު ވެފައެވެ. އަދި އެއީ މަސްތުގެ ހާލަތުގައި ހުރެ ކުރެވުނު ކަމެއްކަމަށް ބުނެ ގާސިމްގެ އާއިލާގެ ކިބައިން އޭނާ ވަނީ މާފަށް އެދިފައެވެ.\nއެހެންނަމަވެސް މިމައްސަލާގެ މިއަދުގެ އަޑުއެހުމުގައި އަދުހަމް ދައުވާއަށް އިންކާރުކޮށް ބުނެފައިވަނީ، ކުށަށް އިއުތިރާފުވެވުނީ މަސްތުގެ ހާލަތުގައި ހުރެ ކަމަށެވެ.\nމި ކަމާގުޅިގެން ޕްރޮސެކިއުޓާ ޖެނެރަލް ހުސައިން ޝަމީމް ކުރެއްވި ޓުވީޓުގައި ވިދާޅުވެފައިވަނީ، އިއުތިރާފުގެ އެއްބަސްވުމާ އެއްގޮތަށް އަމަލު ނުކުރުމަކީ މައްސަލައެއް ނޫން ކަމަށެވެ.\nއަދި މިމައްސަލާގައި ޕީޖީ އޮފީހުން ޝަރީއަތަށް ހެކި ހުށަހަޅައިގެން، ހެކީގެ މައްޗަށް ބިނާކޮށް، އަދުހަމް ތޫނު އެއްޗެއް ބޭނުންކޮށްގެން މީހަކު މެރިކަން ޝަރީއަތަށް ސާބިތު ކޮށްދެއްވާނެ ކަމަށެވެ.\nއަދުހަމް ދައުވާއަށް އިންކާރު ކޮށްފައިވާއިރު، މީގެކުރިން ބޭއްވި ނޫސްވެރިންގެ ބައްދަލުވުމެއްގައިވެސް ޕީޖީ ޝަމީމް ވަނީ އޭނާއާ ދެކޮޅަށް ކުށް ސާބިތު ކުރެވޭ މިންވަރަށް ހެކި އެބަހުރި ކަމަށް ވިދާޅުވެފައެވެ. އަދި އޭނާއާއެކު އިއުތިރާފުގެ އެއްބަސްވުން ހެދީވެސް އެކަށީގެންވާ ހެކި ހޯދުމަށްފަހު ކަމަށް ވިދާޅުވިއެވެ.\nޕީޖީ ޝަމީމް ވިދާޅުވީ ކޯޓުގައި ކަން ހިނގައިދިޔަގޮތަށް އަދުހަމް އެއްބަސްވުމަކީ މިވަގުތު އޭނާއަށްވެސް އޮތް އެންމެ ރަނގަޅު ގޮތް ކަމަށެވެ.\nއިއުތިރާފުން ރުޖޫއަ ވެއްޖެއާ މާގޯސް ކަމަށާއި އޭރުން ދާނީ ހަމަ 25 އަހަރުގެ ޖަލު ހުކުމަކަށް ކަމަށް ޕީޖީ ވަނީ ވިދާޅުވެފައެވެ.\nޕްރޮސެކިއުޓާ ގެނެރަލް ގާސިމް ހަސަން


Galolhu dhandu kairi ah evvi bidheyseen fonuvaalaifi\nގަލޮޅު ދަނޑު ކައިރިޔަށް އެއްވި ބައއެއް ބިދޭސީން އޮލިމްޕަސް ކައިރީ މަޑުކޮށްގެން: އެމީހުންގެ އެއްވުން ފުލުހުން ވަނީ ރޫޅާލާފައި -- އާއިމް ޒަމީރު | އަވަސް\n"އަހަރުމެން ބޭނުން ވަނީ ރަށަށް ދާން އެހެންވެ ދިޔައީ... އެއްވެސް މަސައްކަތެއް ނުލިބޭ. ހަތަރު މަސް މިވަނީ މަސައްކަތެއް ނެތި މާލެ ތެރޭގައި އުޅޭތާ،" އޭނާ ބުންޏެވެ.\nފަހަކަށް އައިސް މުސާރަ ނުދިނުމާއި ވަޒީފާގެ މައްސަލަތަކުގައި ބިދޭސީންގެ މުޒާހަރާތައް ދަނީ އިތުރުވަމުންނެވެ. އެއިން ބައެއް މުޒާހަރާތުގައި ފުލުހުންނާއި ބިދޭސީންނާ ދެމެދު ކުރިމަތިލުންތައް ހިނގައި، ފުލުހުންނާއި އާންމުންގެ ބައެއް ތަކެއްޗަށް ގެއްލުން ވެސް ލިބިފައިވެ އެވެ. ސަރުކާރުން ބުނާ ގޮތުގައި، އެއީ ބިދޭސީން ލައްވައި ބަޔަކު އަޑީގައި ތިބެގެން ކުރުވާ ކަމެކެވެ.\nރާއްޖޭގައި ރަޖިސްޓާ ކޮށްގެން 100،000 އެއްހާ ބިދޭސީން ދިރިއުޅެމުންދާއިރު ގަވައިދާ ހިލާފަށް 60،000 އަށް ވުރެ ގިނަ ބިދޭސީން އުޅޭ ސަރުކާރުން މީގެ ކުރިން ވަނީ ބުނެފަ އެވެ.\nމޯލްޑިވްސް ޕޮލިސް ސާވިސް މުޒާހަރާ ބިދޭސީން + މުޒާހަރާ


MTD ge memberunge haggu hoadhan massakai kuraanan: Asif | Mihaaru\nއަދީބު އެމްޓީޑީ އަށް ސޮއިކުރައްވަނީ. އެމްޓީޑީ އަށް އެންމެ ފުރަތަމަ ސޮއިކުރެއްވީ ވެސް އަދީބު.\nއެމްޓީޑީގެ މެމްބަރުންގެ ހައްގު ހޯދަން މަސައްކަތް ކުރާނަން: އާސިފް\n10 ޑިސެމްބަރ 2018 - 01:03 19 comments\nމޯލްޑިވްސް ތާޑްވޭ ޑިމޮކްރެޓްސް (އެމްޓީޑީ) ޕާޓީގެ މެމްބަރުންގެ ހައްގުގައި މަސައްކަތްކޮށް، ހައްގުތައް ހޯދައިދިނުމަށް ކުރެވެން ހުރި ހުރިހާ މަސައްކަތެއް ކުރައްވާނެ ކަމަށް އެ ޕާޓީ އުފެއްދުމުގައި އިސްކޮށް އުޅުއްވާ މުއައްސިސް އަދި ވިޔަފާރިވެރިންގެ ޖަމިއްޔާގެ ނައިބު ރައީސް އިސްމާއިލް އާސިފް މިރޭ ވިދާޅުވެއްޖެ އެވެ.\nއެމްއެމްޕީއާރުސީގެ ބޮޑު ހިޔާނާތާއި ކުރީގެ ރައީސް އަބްދުﷲ ޔާމީން އަވަހާރަކޮށްލަން އުޅުނު މައްސަލައިގައި ދިގު މުއްދަތެއްގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ނައިބު ރައީސް އަހުމަދު އަދީބު އެމްޓީޑީ އަށް ސޮއި ކުރެއްވުމާ ގުޅިގެން އެ ޕާޓީ އަށް ބައެއް މީހުންގެ ފާޑު ކިއުން ވަނީ އަމާޒުވެފަ އެވެ. ބައެއް މީހުން ސިފަ ކުރި ގޮތުގައި، އެއީ "ކުށްވެރިން ސަލާމަތް ކުރަން" ހެދި ޕާޓީއެކެވެ.\nާAdeeb geygai, siyaasee masahkathugai!\nއެމްޓީޑީން ބޭއްވި ނޫސްވެރިންގެ ބައްދަލުވުމުގައި އާސިފް ވިދާޅުވީ ސިޔާސީ ދާއިރާގައި އުޅުމަކީ ހުރިހާ ދިވެހިންނަށް ވެސް ލިބިފައި އޮތް ހައްގެއް ކަމަށެވެ. އަދި ވަކި ބައެއްގެ ކޮރަޕްޝަންގެ ވާހަކަ ދައްކާފައި، ދެން ތިބި މީހުންގެ ވާހަކަ ނުދައްކަނީ ކީއްވެތޯ އޭނާ ސުވާލު ކުރެއްވި އެވެ.\n"މިސާލަކަށް އަދީބުގެ ވާހަކަ ދައްކަވާ ބޭފުޅުން އަދީބުގެ ވާހަކަ އެކަނި ދައްކަވަނީ ކީއްވެތޯ؟ ކީއްވެތޯ ޔާމީންގެ ނަން ނާންނަނީ؟ ކޮބައިތޯ މައްސަލައަކީ؟ ޔާމީނާ ކޮން ކަހަލަ ޑީލެއް ހަދާފައި އޮތީތޯ؟،" އަދީބު ވަރަށް ބޮޑަށް ދިފާއު ކުރައްވައި ވާހަކަ ދައްކަވަމުން އާސިފް ވިދާޅުވި އެވެ.\nއެމްޓީޑީން ބޭއްވި ނޫސްވެރިންގެ ބައްދަލުވުމުގައި އާސިފް (ކ) ވާހަކަ ދައްކަވަނީ.\nއަދީބުގެ މައްސަލަ މީޑިއާގައި ސަމާލު ކަމަށް ގެންނައިރު، ޔާމީންގެ ވާހަކަ މީޑިއާތަކުން ނުގެންނާތީ ކަންބޮޑުވެވަޑައިގަންނަވާ ކަމަށް އޭނާ ވިދާޅުވި އެވެ.\nއާސިފް ވިދާޅުވީ އެމްޓީޑީން އަބަދުވެސް ގޮވާލާނީ އިންސާފުވެރި ޝަރީއަތްތަކެއް ކުރިއަށް ގެންދިއުމަށެވެ. އަދި އެއް އިރެއްގައި ވެސް ކުށްވެރިން ދޫކުރަން ގޮވާފައި ނުވާނެ ކަމަށް އޭނާ ވިދާޅުވި އެވެ.\nއަދީބު ހިމެނޭ ގޮތަށް ހުރިހާ ދިވެހިންނަށް ވެސް އިންސާފުވެރި، މިނިވަން ޝަރީއަތެއް ލިބިގެންވާ ކަމަށް އާސިފް ވިދާޅުވި އެވެ.\n"އަޅުގަނޑުމެން، ޕާޓީގެ މެމްބަރުންނަށްޓަކައި ތެދުވާނަން. އަޅުގަނޑުމެން ޕާޓީގެ މެމްބަރުންގެ ހައްގުގައި މަސައްކަތް ކުރާނަން. އަޅުގަނޑުމެންގެ ޕާޓީގެ މެމްބަރުންގެ ހައްގުތައް ހޯދުމަށް ކުރެވެން ހުރި ހުރިހާ މަސައްކަތެއް ކުރަން ތައްޔާރަށް މިތިބީ،" އާސިފް ވިދާޅުވި އެވެ.\nއެމްޓީޑީން ބުނީ ޕާޓީ ރަޖިސްޓްރީ ކުރުމަށް ބޭނުންވާ 3000 މީހުންގެ ސޮއި ހަމަކޮށްފައިވާ ކަމަށާއި ފޯމްތައް އިލެކްޝަންސް ކޮމިޝަން (އީސީ) އަށް ފޮނުވުމުގެ މަސައްކަތް ކުރަމުން އަންނަ ކަމަށެވެ. އަދި އެމްޓީޑީ އަށް ސޮއި ކުރި ހުރިހާ އެންމެންނަށް އެ ޕާޓީން ވަނީ ޝުކުރު އަދާކޮށްފަ އެވެ.\nއާސިފް ވިދާޅުވި ގޮތުގައި، އެމްޓީޑީ މިހާ ހިސާބަށް ވެސް ދިޔައީ އެ ޕާޓީއާ ގުޅުނު މެމްބަރުންގެ އަޑު އެހުމުންނެވެ. ޕާޓީއާ ގުޅުނު ޒުވާނުން ސިޔާސީ ދާއިރާ އިން ކުރިއަރައިގެން ދާން ބޭނުންވާ އިރު، ބައެއް ޕާޓީތަކުން އަމަލު ކުރާ ގޮތާ މެދު އެމީހުން ތިބީ ހިތްހަމަނުޖެހިފައި ކަމަށް އާސިފް ވިދާޅުވި އެވެ.\nއެމްޓީޑީން ބުނި ގޮތުގައި، މިހާތަނަށް އައިއިރު، ރައީސް އިބްރާހިމް މުހައްމަދު ސޯލިހްގެ ވެރިކަން ކުރިއަށް ދަނީ ރަނގަޅަށެވެ. އަދި އާ ސަރުކާރަށް ފަސް އަހަރުގެ މުއްދަތެއް ދިނުމަކީ މުހިންމު ކަމެއް ކަމަށާއި އެމްޓީޑީން ބަރުލަމާނީ ނިޒާމަކަށް ދުވަހަކު ވެސް ތާއީދު ނުކުރާނެ ކަމަށް އެ ޕާޓީން ބުންޏެވެ.\nއަންނަ އަހަރުގެ މާޗް ފަހުކޮޅު އޮންނަ މަޖިލިސް އިންތިހާބުގައި އެމްޓީޑީން ވާދަ ކުރުމަށް ވަނީ ނިންމައިފަ އެވެ. އެކަމަކު، އާސިފް ވިދާޅުވީ އެމްޓީޑީން އިންތިހާބުގައި ވާދަ ކުރާނީ ބައެއް ދާއިރާތަކަށް ކަމަށެވެ. އެކަމަކު، އެ ޕާޓީން ނުކުންނާނީ ކިތައް ދާއިރާއަށް ކަމެއް އޭނާ ވިދާޅެއް ނުވެ އެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން އިސްމާއިލް އާސިފް އަހުމަދު އަދީބު ކުރީގެ ނައިބު ރައީސް އަދީބު


ޗައިނާއިން ކޮވިޑް-19 ކޭސް ރިޕޯޓު ކުރުން\nކޮވިޑް-19 ގެ ކޭސްތައް އެންމެ ފުރަތަމަ ފެންނަނަން ފަށާފައި ވަނީ ޗައިނާގެ ވޫހާން އިން\nހުކުރު ދުވަހު ޕޮޒިޓިވްވެފައިވަނީ 11 މީހެއްކަމަށް ރިޕޯޓުތައް ބުނޭ\nޔުނާން ޕްރޮވިންސުން މާރޗް މަހުގެ ތެރޭގައި ވަނީ ކޮވިޑުގެ އިތުރު ކްލަސްޓަރ އެއްވެސް ފެނިފައި\n17 އޭޕްރިލް 2021 | ހޮނިހިރު 15:21\nޗައިނާ- މިހާތަނަށް ޗައިނާއިން ކޮވިޑް-19 އަށް ޕޮޒިޓިވްވެފައިވާ މީހުންގެ އަދަދަކީ 90،483\nކޮވިޑް-19 ގެ ކޭސްއެއް ފުރަތަމަ ރިޕޯޓު ކުރެވުނު ޗައިނާއިން އިތުރު 15 މީހަކު ކޮވިޑް-19 އަށް ޕޮޒިޓިވްވެއްޖެއެވެ.\nޗައިނާގެ ނޭޝަނަލް ހެލްތް އޮތޯރިޓީއާ ޙަވާލާދީ ބޭރުގެ މީޑިއާތަކުން ރިޕޯޓުކޮށްފައިވާ ގޮތުން ޗައިނާއިން އިތުރު 15 މީހަކު ކޮވިޑް-19 އަށް ޕޮޒިޓިވްވެފައިވާއިރު، މިއީ އޭގެ ކުރީ ދުވަހަށްވުރެ އިތުރު އަދަދެކެވެ.\nހުކުރު ދުވަހު ޕޮޒިޓިވްވެފައިވަނީ 11 މީހެކެވެ. ހެލްތް އޮތޯރިޓީން ބުނެފައިވާ ގޮތުގައި އޭގެ ތެރެއިން އެއް ކޭހަކީ ޔުނާން ޕްރޮވިންސުން ފެނިފައިވާ ކޮމިއުނިޓީ ސްޕްރެޑް ކޭހަކަށް ވެދާނެއެވެ. ޔުނާން ޕްރޮވިންސުން މާރޗް މަހުގެ ތެރޭގައި ވަނީ ކޮވިޑުގެ އިތުރު ކްލަސްޓަރ އެއްވެސް ފެނިފައެވެ.\nކޮވިޑް-19 ގެ ކޭސްތައް އެންމެ ފުރަތަމަ ފެންނަނަން ފަށާފައި ވަނީ ޗައިނާގެ ވޫހާން އިންނެވެ. އެގޮތުން މިހާތަނަށް ޗައިނާއިން ކޮވިޑް-19 އަށް ޕޮޒިޓިވްވެފައިވާ މީހުންގެ އަދަދަކީ 90،483 އެވެ. ނަމަވެސް އެ ގައުމުން ކޮވިޑް ޖެހިގެން މަރުވި މީހުންގެ އަދަދަށް ބަދަލެއް ނާދެއެވެ. ކޮވިޑް ޖެހިގެން މަރުވި މީހުންގެ އަދަދު ވަނީ 4636 ގައި ހިފެހެއްޓިފައެވެ.\nޗައިނާއިން ގެންދަނީ ކޮވިޑުން ދިފާއުވުމަށް ވެކްސިނޭޝަން ޕްރޮގްރާމްވެސް ފުޅާކޮށް ހިންގަމުންނެވެ. ސިނޯވެކްގެ ކޮވިޑް ވެކްސިނަށް ހުއްދަދީފައިވާއިރު މިދިޔަ އަހަރުގެ ޑިސެމްބަރ މަހު ހުއްދަދީފައިވަނީ ޗައިނާ ސަރުކާރު ހިއްސާވާ ޗައިނާ ނޭޝަނަލް ފަރމަޝޫޓިކަލް ގްރޫޕް ކަމުގައިވާ ސިނޯފަރމް އިން އުފައްދާފައިވާ ވެކްސިނަށެވެ. މި ދެ ވެކްސިން އެކި ގައުމުތަކަށް ފޯރުކޮށްދެމުން ގެންދާއިރު، ގިނަ ގައުމުތަކުން މިހާރު މި ވެކްސިންގެ ޑޯޒުތައް ޖަހަމުން ގެންދެއެވެ.


Midhiya aharu javvah dhookuri viha maadhaathah record minvarakah ithuru vejje!\nދުނިޔެ ހޫނުވުމާއި ދެކޮޅަށް ކުރަހާފައިވާ ކުރެހުމެއް--\nމިދިޔަ އަހަރު ޖައްވަށް ދޫކުރި ވިހަ މާއްދާތައް ރިކޯޑް މިންވަރަކަށް އިތުރުވެއްޖެ\nޖައްވަށް ދޫކުރާ ވިހަ މާއްދާތައް މިދިޔަ އަހަރު ރިކޯޑް މިންވަރަކަށް އިތުރުވެފައިވާ ކަމަށް އެމެރިކަން މީޓޮރޮލޮޖިކަލް ސޮސައިޓީން (އޭއެމްއެސް) އިން ހެދި ދިރާސާ އިން ދައްކައިފި އެވެ.\nދިރާސާ ރިޕޯޓުގައިވާ ގޮތުން ޖައްވަށް ދޫކުރާ ވިހަ މާއްދާތަކުގެ އަދަދު 1990 ގައި ހުރި ވަރަށް ވުރެ 2018 ވަނަ އަހަރު ވަނީ 43 އިންސައްތަ އިތުރުވެފަ އެވެ. އެގޮތުން އޯޒޯން ފަށަލައަށް ގެއްލުންދޭ ކާބޮންޑައި އޮކްސައިޑް، މީތޭން އަދި ނައިޓްރޮސް އޮކްސައިޑް ގެ އަދަދު ޖައްވުގައި ވަނީ ރިކޯޑް އަދަދަކަށް މަތިވެފަ އެވެ.\nކާބޮންޑައި އޮކްސައިޑްގެ އަދަދު އެކަނިވެސް ވަނީ 407.4 ޕާޓްސް ޕާ މިލިއަނަށް އިތުރުވެފަ އެވެ. އޭއެމްއެސްގެ ދިރާސާގައި ބުނެފައި ވަނީ މިއީ ވޭތުވެދިޔަ 800،000 ދުވަހުގެ ތެރޭގައި މި މާއްދާ އެންމެ މަތިވި ފަހަރު ކަމަށެވެ.\nދިރާސާތަކުން ދައްކާ ގޮތުގައި މިދިޔަ އަހަރަކީ ހަތަރު ވަނައަށް ދުނިޔެ ތަޖުރިބާ ކުރި އެންމެ ހޫނު ގަދަ އަހަރެވެ. 1800 ގައި ރިކޯޑްތައް ބަލަހައްޓަން ފެށިއިރު މިހާތަނަށް އެންމެ ހޫނު އަހަރެެއްގެ ގޮތުގައި ރެކޯޑް ކުރެވިފައިވަނީ 2016 އެވެ.\nދިރާސާއިން ދައްކާ ގޮތުގައި 1993 ވަނަ އަހަރާއި އަޅާބަލާއިރު މިދިޔަ އަހަރު ކަނޑުގެ ލޮނުގަނޑު ވަނީ 3.2 އިންޗީގެ ރިކޯޑް އަދަދަކަށް އުފުލިފަ އެވެ. ކަނޑުގެ ލޮނުގަނޑު ދަނީ ކޮންމެ ދިހަ އަހަރަކު އެވްރެޖްކޮށް 1.2 އިންޗި އުފުލެމުންނެވެ.\nކަނޑުގެ ފިނިހޫނުމިން 2016 ވަނަ އަހަރު ރިކޯޑް ހޫނުމިނަށް ވުރެ ދަށްވެފައިވީ ނަމަވެސް، ފިނިހޫނުމިން އަދިވެސް ހުރީ 1980 އާއި 2010 ދެމެދު ހުރި ވަރަށް ވުރެ މަތީގަ އެވެ.\nނޭޝަނަލް އޯޝޭނިކް އެންޑް އެޓްމޮސްފެރިކް އެޑްމިނިސްޓްރޭޝަންސް ސެންޓާ ފޯ އެންވަޔަރުމެންޓަލް އިންފޯމޭޝަންގެ ބައިވެރިވުމާއެކީ ކުރިއަށް ގެންދިޔަ ދިރާސާގައި 57 ގައުމަކުން 475 ވުރެ ގިނަ ސައިންޓިސްޓުން ބައިވެރިވި އެވެ.\nމޫސުން މޫސުމަށް އަންނަ ބަދަލުތައް\nތި ވިހަތަށް ސާފުކުރުމަށް ޑރ އުގެއިލް ފޮނުވާ.


SunOnline: Story: #Aharengehihhanburaadhee - ep29\n10 މަސް 1 ހަފްތާ ކުރިން - 15 ޖޫން 2017 22\n"ޝީޒް ނޮޓް ޖަސްޓް ޔޯ ޑޯޓާ ޑޮކްޓަރ ހައިކަލް. އަޅުގަނޑުމެން ދެމީހުންގެ.........."ރައުދާ ބުމަ އަރުވައިލިއެވެ. މެހެރީނާއަށް ބޭއިޚުތިޔާރުގައި ހެވުމުން އަނގަމަތީގައި އަތްވެސް އެޅިއްޖެއެވެ. ޒައިތޫންގެ މޫނުމަތިވެސް ކޮންމެވެސް ވަރަކަށް އުޖާލާވެލައިފިއެވެ. އެވަގުތު ސަލްވާއަށް ޒައިތޫންއަށް ބަލައިލެވުނުތަނާ ސަލްވާއާއި ދިމާލަށް ކުޑަކޮށް ކަޅިއަޅާފައި ބަލައިލެވިއްޖެއެވެ. ސަލްވާގެ ހިތަށް އަސަރުތަކެއްކުރުވިއެވެ. ހައިކަލްގެ މަންމަގެ ހިތުގައި އަދިވެސް ރައުދާއަށްޓަކާ ޚާއްސަކަމެއްވާކަން އެވަގުތު އެގުނެވެ. ސަލްވާގެ ހިމޭންކަމާއި މަޑުމައިތިރިކަމުގެ ފައިދާ އެހެން މީހުން ނަގަންވެއްޖެއްޔާ ވާނެގޮތެއް ލަފާކުރާކަށްވެސް ނޭގެއެވެ.\n"އެހަގީގަތް ބަދަލެއްނުވެސް ކުރެވޭނެ. ޒެލްގެ މަންމަގެ މަގާމު އެހެންމީހަކަށް ނުދެވޭނެ. ސަލްވާ އެކަހަލަ ފޮޓޯއެއްނެގީ ކީއްވެ؟ އެނގޭނެއްނު ޒެލްހަމަ އިންސްޓަގްރާމްވެސް ކޮށްފާނެކަން. ޒެލްއަށް ސަލްވާ ބުނެދޭންޖެހޭނެ. ޒެލް ކައިރީ ނުލާށޭ ބުނަންވެސް ވާނެ. އައި ތިންކް މިކަމުގައި އެންމެ ބޮޑުކުށްވެރިއަކީ ސަލްވާހެން. އެންޑް މިހާ ހޫނުވާއިރުވެސް ސަލްވާ ހަމަ ނޭގޭކަމަށް ހަދައިގެން ޒެލް ރޮއްވަން. ދިޒް އިސް ނޮޓް ފެއާ......" މެހެރީނާއަށް ހިތުގައި ގިނަވެގަތް އެއްޗެހިތައް ބޭރުނުކޮށް ކުޅަދާނައެއްނުވިއެވެ.\n"ފޮޓޯ ލިޔަސް އަޅުގަނޑުގެ މައްސަލައެއްނެތް އެކަމަކު އަޅުގަނޑުގެ ދިރިއުޅުމުގެ ހުރިހާ ކަމެއް ނިންމާނީ ހައިކަލް........" ސަލްވާ ގަސްތުކުރީ މެހެރީނާއަށް ވަރުގަދަ ރައްދެއް ދިނުމަށެވެ. އެގޮތަށް ސަލްވާ ޖެހިލުމެއްނެތި ބުނުމުން މެހެރީނާއިނީ ޝޮކެއްގައެވެ. އަނގަ ހުޅުވިފައެވެ. ހައިކަލް ނެތްނަމަ ސަލްވާގެ އަނގަމަތީގައި ބޮނޑިއެއް އެޅުނީހެވެ. ލަދެއްނެތި ޒުވާބުކުރަންފެށީއެވެ. ޚުދު ސަލްވާވެސް އިނީ އެހާ ދެރަވެފައެވެ. ހިނިތުންވެލާނެ ހިތްވަރެއްވެސް ނެތިފައެވެ. އަޅުގަނޑުމެން ދެމީހުންގެ ދަރިފުޅޭ ރައުދާ ބުނުމުން ސަލްވާގެ ހިތަށް ނުބައިގޮތެއްވެ އެތެރެއަށް ދަމައިގަތްފަދަ އިހުސާސެއްކުރެވުނެވެ. މާޒީނަމަވެސް ރައުދާ މިހާރުވެސް އެއިނީ ހައިކަލްގެ ކުރިމަތީގައެވެ. ސަލްވާ ދެކުނު ގޮތުން ކައިވެންޏެއް ރޫޅޭނީ އެކީގައި ނޫޅެވިގެންނެވެ. ވަރިއާއި ހަމަޔަށް އަންނާނީ ގޮތްހުސްވެގެންނެވެ. ވަކިވުމަށްފަހު އެދެމީހުން ގެ އެއްވެސް ގުޅުމެއް އޮތުން ހުއްދައެއްނުވާނެއެވެ. ވީއިރު ރައުދާ ހައިކަލްއާއި ވާހަކަދައްކަން މަސައްކަތްކުރުމަކީ އެދެމީހުންގެ ދޭތެރެއަށް ވަނުމެވެ.\n"ކިހާވަރެއްވި. ދޮންބެ ރުޅިދުރުވީ ހަމަ އެއްވެސް ކަމަކާ ނުލައެއްނު. އެކަމާއި އެންމެ ގުޅުން ހުރި މީހަކީ ސަލްވާ. ސަލްވާ އެބުނަނީނު އޭނައަށް ވަރިހަމައޭ. ދޮންބެ ކަމަކާއި ނުލައި އަޒަލްވެސް ރޮއްވާލީ. ދޮންބެގެ ވައިފްއަކީ ހަމަ އެންޖެލްއެއް. މިހާ ޕިއޯ އެންޖެލިކް އަންހެންކުއްޖެއް މި ކާއިނާތުގައި ނުވާނެކަމާއިމެދު ޝައްކެއްނުކުރަން. ސަލްވާވެސް އުފާވާނެ ކަޅުފޮތިތަކުން ފޮރުވިގެން ހުރެފައިވެސް ދޮންތަމެންގެ ފިރިންނަށްވެސް ސަލްވާގެ ރީތި މޫނުކޮޅު ފެނުނީމަ. އެންމެންވެސް އުޅޭވިއްޔަ ސަލްވާ ހުންނަލެއް ނޭގިގެން. ނާޒްމީ ހަޒްބެންޑްވެސް އަހަޔޯ ސަލްވާ ކިހިނެއްހެއްޔޯ ހުންނަނީ؟ ފޮޓޯއެއްވެސް ނުފެނިގެން އުޅޭ. އެންމެ ފްލާޓީ މީހަކަށް ހުންނާނީ އަރީން. އައި ބެޓް އަރީން ފެއިންޓްވާނެކަން ސަލްވާގެ ފޮޓޯ ފެނިލިޔަސް...." މެހެރީނާ ދަތްތައް ޖައްސާލައިގެން އިނދެ ތުންފަތް ހުޅުވައިލިނަމަވެސް ހިނިތުންވުމެއްހެނެއް ހިޔެއްނުވެއެވެ. އެހާ މަސްނޫއީ ހިންޏެއް ދުވަހަކު ހައިކަލްއަށްވެސް ފެނިފައެއް ނުވެއެވެ. އެކަނި މެހެރީނާގެ މޫނު މައްޗަކުން ނޫނެވެ. ރައުދާގެ މަސްނޫއީ ހިނިތުންވުންތަކާވެސް އަޅާކިޔޭ ވަރެއްނޫނެވެ. ރައުދާގެ ހިތް އެވާހަކަތަކާއިމެދު އެއްބައިވިނަމަވެސް މެހެރީނާހާ ސީދާކޮށް މީހުންނާއި ދިމާކުރުމުގެ އާދަ ނުހުންނާތީ ރައުދާއިނީ ނުހޭން ހިފަހައްޓައިގެންނެވެ. ނަމަވެސް ހިތް ސާބަސްދިނެވެ. ތައުރީފުކުރިއެވެ.\n"އިނަފް މެހެރީނާ......" ހައިކަލްގެ ކެތްތެރިކަން ކޮޅުންލައިގެން ދާހާވަރުވިއެވެ.\n"ދޮންބެ އެކަމަކު......" މެހެރީނާ އެއްޗެކޭ ބުނަން އުޅުމާއިއެކު ޒައިތޫންގެ ތޫނު ސީރިޔަސް ނަޒަރުން އޭނަގެ އަނގަ ލައްޕައިލަން މަޖުބޫރުވިއެވެ.\n"މެހެރީނާ ދޮންބެ ބުނެފިއެއްނު ތިވާހަކަ އިތުރަށް ނުދައްކާށޭ. ވީއިރު ހުއްޓާލަންވެއްޖެއެއްނު... " ޒައިތޫންގެ ވާހަކައަށް އަބުދުލްއަޒީޒުވެސް ތާއީދުކޮށް މެހެރީނާއަށް އެންގީ ޒުވާބުކުރަން ނޫޅުމަށެވެ. ބޮޑެތިމީހުންނަށް އިހުތިރާމްކުރަން ދަސްކުރުމަށެވެ. މެހެރީނާއަށް އިތުރަށް ސަލްވާއާއި ދިމާކުރަން ނުކެރުމުން އެކަން ހުއްޓާލާފައި ރައުދާއާއިއެކީ ސެލްފީއެއް ނަގަން އުޅެގަތެވެ. މެހެރީނާ ފަހަރަކު ދިމާލަކަށް ހުއްޓި އެހިސާބުގައި ތިބި މީހުން އެއްކޮށް ނެގިއިރުވެސް ސަލްވާ އަރާގޮތަށް ނުނެގީވެސް ސަލްވާ ބާކީކޮށް ދެރަކޮށްލާށެވެ. އެކަން އެންމެނަށްވެސް ފާހަގަކުރެވުނެވެ. ރައުދާ އަޒަލްއަށް ވީގޮތެއް ބަލާފައިއަންނާނަމޭ ކިޔާފައި ގެއަށް ވަންނަން މިސްރާބުޖެހިއިރު ތިމާވަރުގެ ރަގަޅު އަޅާލާ މަންމައެއްނެތްފަދައެވެ. އިރުކޮޅެއްފަހުން އަޒަލް ގޮވައިގެން އައިއިރު އަޒަލްހުރީ ނިކަން ހަމަޖެހިފައެވެ. ދެލޯ ދުޅަވެފައި ހުއްޓަސް ހީހީ އިންއިރު ހަމަ އެ ލާނެތް އުފާވެރި އަޒަލްއެވެ. އެހެން އެންމެން ތިބީ މޫޑު ކަޓާފައެވެ. ވިޝާމްވެސް އިނީ އެހާ ދެރަވެސްވިއެވެ. ސަލްވާއާއި އޭނަ ކުރަންވީ ހާދަ ގިނަ ސުވާލުތަކެއް އެބަހުއްޓެވެ. އެއް ފުރާޅެއްގެ ދަށުގައި މިހާ ދުވަސްވީއިރުވެސް އެފަދަ ފުރުސަތެއް މިވަނީ ނުލިބިފައެވެ. ސައިނިމިގެން ސަލްވާއާއިއެކުހެން ވިޝާމްއަށްވެސް ތެދުވެވުނެވެ. އެއާއިއެކު ސަލްވާ ވިޝާމްގެ ގައިގާ ނުޖެހި އެއްފަރާތްވާން އުޅުމުން އަދި ލިބުނު ލަނޑުދެރައެއްނޫނެވެ. ގޮނޑީގައި ހެދުމުގެ ބަޔެއް އަޅައިގެންފާ އޭނަ އަރިއަޅާލިއެވެ. ވިޝާމްގެ ހިތް އަވަސްވުމާއިއެކު އޭނައަށްވެސް ސަލްވާގެ ގައިގާ ހިފަން އަތްދިއްކޮށްނުލެވުނީ ހަމަ ކިރިޔާއެވެ.\n"ކެއަފުލް........" ވިޝާމް ފުންނޭވައެއް ދޫކޮށްލުމަށްފަހު ޖިންސްގެ ޖީބަށް އަތް ޖަހައިލިއެވެ. ހައިކަލް ސަލްވާގެ އަތުގާ ހިފަހައްޓާ އޭނަ ސަމާލުކޮށްލަދިނެވެ. ސަލްވާ ފެނުމުން އޭނަގެ ހިތް އަވަސްވާވަރުން ހުއްޓިދާނެހެން ހީވާފަހަރު އާދެއެވެ. އެ އަންހެންކުއްޖާ އޭނަގެ ހިތާއި އެކުޅެލާގޮތަށް އެހެން އެއްވެސް އަންހެނަކަށް ކުޅެވިފައެއްނެތެވެ. ޖިސްމުވެސް ފިނިކޮށްލާގޮތަށް ހިތަށް އެލިބޭ ފިނިކަމާއި އަރާމް ބުނެދޭކަށް ނޭގެއެވެ. ދެރައީ އެއް ފުރާޅެއްގެ ދަށުގައި ތިބިއިރުވެސް ދެބީރައްޓެހިންގެ ގޮތުގައި އުޅެން ޖެހުނުކަމެވެ. އޭނަގެ މިލްކަކަށްނުވީތީއެވެ.\n"ވިޝާމް ޔޫ އާ އެ ޑޭމް ގުޑް ސަން އިން ލޯ......މިބުނީ ސްޓެޕް ސަން އިން ލޯއޭ ހާދަވަރަކަށޭ ސަލްވާ ދޮންމަންމައަށް އަޅާލަނީ..........." މެހެރީނާ މަލާމާތުގެ ފާޑަކަށް ދިމާކޮށްލިއެވެ.\n"އައިމް ޓްރައިން. މެހެރްދައްތަ އޮބްޒާވްކުރުމުގައި ހަމަ އެއްވަނަ................" ވިޝާމް ސީރިޔަސްވިއެވެ. އަދި ޖިންސްގެ ޖީބަށް އަތްޖަހައިލިއެވެ. އޭރު އެއަތުގެ ފިނިކަން އަމިއްލައަށް އިހުސާސްކުރެވުނެވެ.\n"ދެލޯ އަދި ސަލާމަތުން އެބަހުރި...." މެހެރީނާ ހިނިގަނޑެއްޖަހާލައިފިއެވެ.\n"އަލްހަމްދުލިﷲ....." ވިޝާމްވެސް ހީލިއެވެ.\nމެހެރީނާ އަޒަލްއާއި އާޒީން އެއްފަރާތަށް ގެންގޮސްގެން އެކުދިންނަށް ވިސްނައިދިނީ ސަލްވާއާއި މެދު ވިސްނައިގެން އުޅުމަށެވެ. ހައިކަލް މާބޮޑަށްވެސް އަނބިމީހާކޮޅަށް ގޮސްހުސްވެފައިވާ ކަމަށާއި އެހެންވަނީ އަންހެނުންގެ ނުފޫޒުގަދަކަމުން ކަމުގައި މެހެރީނާ ބުނެލިއެވެ. އަޒަލްއާއި އާޒީންގެ ހިތަށް ބިރުވެރިކަން ވަންނަހާ ބޮޑަށް މިސާލުޖެހިއެވެ. އެންމެންގެ ކުރިމަތީގައިވެސް ހައިކަލް އަޒަލް ރޮއްވަން ޖެހުނީ ސަލްވާގެ މައްސަލައެއްގައެވެ. ކުދިންގެ ހިތުގައި ނުޖައްސާ އެހާ ލޯބިން ގެންގުޅެފައި މިހާރު ސަލްވާ އައިފަހުން މައްސަލަޖެހުމަކީ ފަހުން ދިމާވެދާނެ ބޮޑުކަމެއްގެ އިންޒާރެކެވެ. އޭގެ ކުރިން ސަލްވާ ޖެހޭނީ މިގެއިން ފޮނުވައިލާށެވެ. މެހެރީނާ ބުނާހާ އެއްޗެއް އަހައިގެން ކަމަށް ހެދިގެން ތިއްބަސް އަޒަލްއާއި އާޒީން އެވާހަކަ މުޅިއަކުން ގަބޫލެއްނުކުރިއެވެ. އަޒަލްދެކުނު ގޮތުގައި އޭނަ ކުރީ ހަމަ ކުށެކެވެ. ބައްޕަ އެބުނުއްވީ ހަމަ ރަގަޅަށެވެ. ސަލްވާގެ ފޮޓޯއެއް ސޯޝަލްމީޑިއާގައި ދައުރުކުރީ އޭނަގެ ސަބަބުންނެވެ. އޭނައަށް އެތަންކޮޅު ނުވިސްނުނީއެވެ. ސަލްވާ ކުރީދުވަހަކުވެސް އެކަހަލަ ވާހަކައެއް ދެއްކިއެވެ. އުފާވެރި ދިރުއުޅުން އެގޮތަށް ހާމަކުރުމުން މީހުންގެ ފަރާތުން އެސްފީނާޖެހިގެން ދިރިއުޅުން ހަލާކުވެދާނެކަމުގައެވެ. ދެމަފިރިންގެވެސް އުފާވެރިކަމާއި ޒާތީކަންތައްތައް އެއްގޮތަކަށްވެސް އެފްބީ ތަންތާގައި ލިޔާކަށް ނުވާނެއެވެ. އެއީ ވަރަށް ޒާތީ އަމިއްލަ ކަންތައްތަކެވެ. އެބަލާފައި ބައެއްމީހުން ހަސަދަވެރިވާނެއެވެ. އެސްފީނާޖެހޭނެއެވެ. އެހެންވުމުން ދެމަފިރިން ވަކިވުމަކީވެސް ވެދާނެ ކަމެކެވެ. އަޒަލް އެވާހަކަ ހަދާންވީމަވެސް ދެރަވިއެވެ. އެކަމާއި ވިސްނައިނުލާ އެފޮޓޯލެވުނީއެވެ. އެވެސް ބައްޕަގެ ހުއްދަނުހޯދާ ބައްޕަގެ އެފްބީގައެވެ. ސަލްވާގެ ކައިރިން މާފަށް އެދެން އޭނަ މެސެޖެއް ފޮނުވިއެވެ. ހައިކަލްއަށްވެސް މެސެޖްކުރިއެވެ.\nއުޑުމަތީގައި ފިޔަޖަހަޖަހާ ހުރި އެތައް ސަތޭކަ ތަރިތަކުން އުޑު ޒީނަތްތެރިކުރެވިފައިވާއިރު ރޯޒްމެހެލްގެ ބެލްކަނި އޮތީ އަނދިރިކޮށެވެ. ބަގީޗާގައި ހުރި ބޮއްކެއްގެ ފަނޑު އަލިއެޅިފައި އޮތެވެ. އެތާ ހުރި ދިގު ގޮނޑިއެއްގައި ދިގުދެމިލައިގެން ސިގްރެޓެއް ތުނބުގައި ޖަހާލައިގެން މާއިޒް އޮތެވެ. ތަރިތަކަށް ބަލަން އޮތްއިރު ފުން ވިސްނުމެއްގައި އޮތްފަދައެވެ. ކައިރީގައި ހުރި އައިސްކްރީމްތަށިން އެތިކޮޅެއް ކާލިއެވެ. ފޯނެއް އައުމުން ތެދުވެގެން އެއްފަރާތަކަށް ހިނގައިގަތްތަނާ އާޒީންގެ ގައިގާ އަޅައިނުގަތީ ކިރިޔާއެވެ.\n"ފޮނިފިރިހެނެއް.........." އާޒީންއަށް ބުނެވުނެވެ. އެވަގުތު ލޮލުގައި އަޅައިގަތީ މާއިޒް އެއްބައި ކާލާފައިހުރި "މިންޓް ޗޮކްލެޓް ޗިޕް" ތަށްޓެވެ. އާޒީން ސަމުސަލެއް އަނގަޔަށްލާފައި ލޮވެލިއެވެ. ކުއްލިއަކަށް އެތަށި ޖަހައިގެންފާ ބާރުގަދަ އަތަކުން އޭނަގެ މުލައްދަނޑީގައި ހިފިގޮތަށް ދުރުކޮށްލިއެވެ. ގަދަ ކޮށްޕާލުމަކަށްވިޔަސް ވިސްނައިގެން ނެތުމާއިއެކު އާޒީން ވެއްޓިގެންދިޔަގޮތަށް ބެލްކަނީގައި ބޯޖެހުނެވެ. ބޮލަށްވުރެ ހިތަށް ތަދުވެ ލޮލުގައި ކަރުނަ ގިނަވެގަތެވެ. މާއިޒް ހާދަހަރެވެ. ހިތުގައި ކިރިޔާވެސް ކުލުނެއްއޮތްނަމަ ކުޑަ ކުޑަ އަނިޔާއެއްކޮށްލަންވެސް އެހިތް ނުރުހޭނެއެވެ. އެހިތުގައި ލޯބީގެ ކުނޑިފަށެއްވިނަމަވެސް މިވަރަށް ހިތުގައި ޖައްސާ ރޮއްވާކަށް މާއިޒްގެ ހިތަށްވެސް ކުޅަދާނައެއްނުވާނެއެވެ. މާއިޒްގެ ހިތުގައި އޭނައަށް އެއްވސް އެއްޗެއް ނެތްކަން އެނގި ހިތުގައި ރިއްސަންފެށީ އަދި ވަކިވަރެއް ބަލާފައެއްނޫނެވެ.\n"އޫ..........ހާދަ ވަރަށޭ ތަދުކޮށްލީ....އާ ޔޫ އިންސޭން؟ މަރާލަންތަ ތިއުޅުނީ؟ ހެޑްއިންޖަރީއެއް ތިކުރީ؟" އާޒީން ހިތަށް ތަދުވިނަމަވެސް އެކަން ފޮރުވަން މަސައްކަތްކުރިއެވެ.\n"އަނިޔާވިވަރު ކުޑައީ. ތަދުކުރީމަ އެނގޭނީ އަހަންނާއި ގާތްނުވާން. ކިތައްފަހަރު ބުނާނީ ދުރުން އުޅޭށޭ. ގާތްނުވާށޭ. އަހަރެން ބޭނުމެއްނުވެއޭ. އެހާވަރަށް ބުނާއިރުވެސް ކަންފަތް ނުހުންނަނީބާވައޭ ހިތަށް އަރަނީ. އަހަރެން ލާ ހެދުން ލާން ޖެހެނީ. ބޫޓަށް އެރޭތޯ އުޅެނީ. އަހަރެން ކައިފަ ހުންނަ އެއްޗެއް ކައިގެން ކޮންކަމެއް ސާބިތުކުރަންތިއުޅެނީ؟ ލޯބިވާކަމަށް ދައުވާކުރަމުން ޑައިރީގައި ލިޔުނަސް އަހަރެންގެ ހިތް ބަދަލެއްނުވާނެ. ބުނަން އާޒީން. ތިގޮތަށް އުޅެންޏާ އަހަރެން ކުރިންވެސް ބުނިހެން ނުފެންނަ ހިސާބަކަށްދާނީ. މޮޔައެއްހެން ތިއުޅެނީ. ޔޫ ކާންޓް ހޭވް މީ. ބޭކާރުކަމެއް ތީ. ފާޑުފާޑަށް ފުލުފުލުގައި މެސެޖްކުރަނީ އާޒީންކަން އަހަންނަށް ނޭގިގެނެއްނޫން މިއުޅެނީ. މަށެއް ނުލިބޭނެ އާޒީންއަކަށް. ދުވަހަކު އެކަމެއްނުވާނެ. ޔޫ ބެޓަރ ފޮގެޓް މީ. ތިހެން އުޅޭތީ ވަރަށް ފޫހިވެއްޖެ. އާޒީންގެ ސޫރަ ފެނުނަސް އަހަރެން ފޫހިވާން ފަށައިފި. ސީރިޔަސްކޮށް. ރޯޒްމެހެލްއަށް ނުވަދެ އުޅެނީވެސް އާޒީން ހުންނާތީ.........." މާއިޒް ކިތަންމެމަޑުން ވާހަކަދެއްކިޔަސް ހަރުކަށިކަން ހުއްޓެވެ. އަދި އެއިން ކޮންމެ ޖުމްލައެއް ތޫނުކަށިތަކެއްހެން ހިތް ތޮރުފާލިއެވެ. ކަރުނައަށްވެގެން އޮހެމުންދިޔަ ލޭތައް ހުއްޓުމެއްނެތެވެ. އެހާގަދަޔަށް ރުޅިއައިސް ބުމަކައިރިކޮށްލައިގެން ހުރުމުން ހިތްހަލާކުވާފަދަ ރީތިކަމުގައި އާޒީންއަށް ފެނުނެވެ. މިހާރު އެނގިއްޖެއެވެ. މާއިޒް އޭނަދެކެ ހަގީގަތުގައިވެސް އެއަންނަ ރުޅިއަކީ އާދައިގެ ރުޅިއެއްވެސް ނޫނެވެ. އެހެންމީހުންނާއިއެކު ހިނިތުންވެފައި އުޅުނަސް މާއިޒް އޭނަ ފެނުމުން މޫޑުވެސް ގޯސްވާކަން އެނގިއްޖެއެވެ.\nއަދި މާއިޒް އެންމެ ރުޅިއައީ އޭނަ ކައިފާ ހުރި އައިސްކްރީމްތަށިން ކެއީމައެވެ. ލޯބިވެރިއެއްގެ ގޮތުން ނުދެކުނަސް ކޮއްކޮއަކަށްވެސް އެއްތަށިން ކެވިދާނެއެވެ. މާއިޒް އޭނަ ލަދުގަންނަވާލައިފިއެވެ. ހާދަ ދެރަކޮށްލައިފިއެވެ. ނޭފަތް ދަމާލާފައި އާޒީން ހަމަޔަކަށް އެޅެން މަސައްކަތްކުރިއެވެ.\n"ތިހާ ރުޅިއަންނަންޖެހޭ ރީޒަންއެއްނެތް. ލޯބިވުމަށް އެޅޭ ހުރަހެއްވެސް ފެންނާކަށް ނެތް. ޔޫ އާ ނޮޓް މައި ޑޭމް ބްރަދަރ. މިގޭތެރެއިން އެކަން އެނގެނީ އެކަނި ބައްޕައާއި މަންމައަށް. ދޭ އެޑޮޕްޓެޑް ޔޫ................" އާޒީންއަށް ކެތްނުކުރެވިގެން ހަޅޭއްލަވައިގަނެވުނެވެ. ހޭވެރިކަން ހުރިނަމަ އޭނަ ފަހަރެއްގައިވެސް ބައްޕަގެ ސިއްރު އެގޮތަށް ބޭޒާރުކޮށެއްނުލާނެއެވެ. މާއިޒް ކުއްލި ހަރަކާތަކާއިއެކު އާޒީން ގެންގޮސް ފާރުގައި ޖައްސާލާފައި އަނގަމަތީގައި އަތްއެޅިއެވެ.\n"ހަޅޭއްނުލަވާ. އެންމެނަށް ތިކަން އަންގަންތަ ބޭނުމީ. އޭނ. އެޑޮޕްޓްކުރިއްޔާ ބައްޕަގެ ސިކްރެޓް އެންމެނަށް ހާމަކުރުމުގެ ހައްގު އާޒީންއަށް އޮތީތަ........." މާއިޒްގެ ޖުމްލައިން އާޒީންއަށް ވިސްނުނީ މާއިޒްއަށްވެސް އެކަން އެނގޭކަމެވެ. މާއިޒްއަށް އެޖުމްލައިން އެހާ ބޮޑު އަސަރެއް ނުކުރީ ކީއްވެހެއްޔެވެ؟ އޭނަގެ މޫނުމަތިން އަދި އެދެލޮލުން އިތުރު ޝުއޫރެއްވެސް ދައްކައިނުލާ ހުރުމުން ޝައްކުތަކެއްވިއެވެ.\n"ކޮންކަމަކާ ޒެލް ހަޅޭއްލަވަނީ؟ " ދުރުން މެހެރީނާގެ އަޑުއިވިފައި މާއިޒް އާޒީންގެ އަނގަމަތިން އަތްނަގާފައި ދުރަށްދާން ހިނގައިގެންފިއެވެ. އޭރު އާޒީން ހުރީ އެގާތްކަމުން ވިރިގެން ހުރިތަނަށް ފައިބާވަރުވެފައެވެ. މާއިޒްގެ ހަރުކަށިކަމުންވެސް ހިތުގައިވާ ލޯބި ފަނޑުވާގޮތެއްނުވިއެވެ. މެހެރީނާއަށް ނުފެންނަންވެގެން އާޒީން އެއްފަރާތަށް ޖެހި ފާރަށް ލެނގިލައިގެން ހުއްޓާ މެހެރީނާ ގެ ފިޔަވަޅުގެ އަޑު ދުރުވަމުންގޮސް އަޑުކެނޑިއްޖެއެވެ. އާޒީން މަޑުމަޑުން ހިނގާލާފައިގޮސް ކާކޮޓަރިއަށްވަދެ އައިސްޕެކް ނަގައިގެން ބޮލުގައި ޖައްސަންފެށުމުން ތަދު މަޑުވިއެވެ. ގޮނޑިއަށް ދެފައި އަރުވާލައިގެން އެހެން އިނދެ އައިސްކްރީމް ތަށްޓަކުން ސަމުސާއަކަށްފަހު ސަމުސާއެއް އަނގަޔަށްލުމުން ކޮންމެވެސް ވަރަކަށް ހާސްކަން ކެނޑުނަސް ލޮލުން ކަރުނަ އައުމެއް ނުހުއްޓެއެވެ. ސަލްވާ ވަދެފާ ސުވާލުކުރުމުން އާޒީންބުނީ ވެއްޓި ބޮލަށް އަނިޔާވީކަމުގައެވެ. ސަލްވާއަށް ޝައްކުވިއެވެ. އެހާވަރަށް އަނިޔާވެގެން އާޒީން މިގޮތަކަށް ނުރޯނެއެވެ. އޭނަވެސްވަނީ މިފަދަ ދުވަސްތަކެއްދެކެފައެވެ. ދެރަވެ ހިތުގައި ޖެހިގެން ރޯއިރު ތަފާތެވެ. އަނިޔާވުމުން މިހެނެއް ނުރޯނެއެވެ.\n"އާޒް. ކިހިނެއްވީ؟ ނުބުނާނަންތަ؟ " ސަލްވާ ޖެހިގެން ހުރި ގޮނޑީގައި އިށީދެއްޖެއެވެ. ހައިކަލް އަދިވެސް ގެއަށް ނާންނާތީ ސަލްވާވެސް ހުރީ އެކަނިވެފައެވެ. އަޒަލް މެސެޖްކުރުމުން އޭނަ އަޒަލްއާއި ވާހަކަދައްކަންކަމަށް އެކޮޓަރީގެ ދޮރުގައި ޓަކިޖަހަޖަހާ ނުވެސް ހުޅުވިއެވެ. އެހެންވެ ސަލްވާ އެކަމާއި ބެހޭގޮތުން ވައިބާ ކުރިއެވެ.\n"ސަލްވާ ބުނީމެއްނު ދުޢާކުރީމަ ކޮންމެވެސް ދުވަހަކުން އެކަމެއްވާނެއޭ. އެކަމަކު އެންމެ ބޭނުންވާ ކަންތައް ނުވާނެކަން މިހާރު ޔަގީންވެއްޖެ. ހީ ސެޑް ދުވަހަކުވެސް ނުލިބޭނެއޭ. އެހާ ޔަގީންކަމާއިއެކު އެވާހަކަ ބުނުމުން މިރޭ ކޮންވިންސްވެއްޖެ. އޭނަގެ ދެލޮލުން ހުރިހާ ވާހަކަތަކެއް ކިޔައިދީފި. މިހާރު ޔަގީންވެއްޖެ ލޯބިވާ މީހާ ދުވަހަކު ނުލިބޭނެކަން. ހީ ޑަޒަންޓް ލަވްމީ ސަލްވާ. އެންމެރަގަޅު ލޯބިނުވިޔަސް. އެކަމަކު އޭނަގެ ނަފްރަތު، ކިހިނެއް އެކަމަށް ކެތްކުރާނީ؟ ތިމާ އެންމެ ލޯބިވާ އިންސާނާ ރުޅިއަންނަކަން އެނގުމުން ކެތްކުރާނެ ގޮތެއް ސަލްވާ ބުނެބަލަ. ނޭގޭ. ހަމަ ހިތްހަލާކުވެއްޖެ. ޔަގީންވެއްޖެ ދުވަހަކު އޭނަ ބަދަލުނުވާނެކަން. އެހާވެސް ޔަގީންކަމާއިއެކު ބުނީ. ހިތުގެ އެންމެ އަޑިން. ހީމޭޑް އިޓް ކްލިއާ. ކްރިސްޓަލް ކްލިއާ ދެރައީ ދުވަހަކު އެހެންމީހަކު ދެކެ ލޯތްބެއްނުވެވޭނެކަން. ބުނެއެއްނު ތެދުވެރި ލޯބިވެވޭނީ އެންމެފަހަރަކުއޭ......" އާޒީން ދެލޯ ފިތައިލަމުން އަނެއްކާވެސް ލޮލުން ކަރުނަ އޮހިގަތެވެ.\n"ނޫނޭ އާޒް. ތިގޮތަށް ހޯޕް ގެއްލުވާނުލާ. އާޒް ބެލީމެއްނު ޑޯންޓް ބީ ސޭޑް ﷲ އިޒް ވިތު އަސް ކިޔާ އިސްލާމިކް ލެކްޗާއެއް. ދެރަވީމާ އޭގެ ލެކްޗާއެއް ބަލާލުމާއިއެކު ހިތްވަރު ލިބޭނެ. އުއްމީދު އާވާނެ. ހިނގަންޖެހޭ ރާސްތާ ކިތަންމެ ދުރަސް މަންޒިލަށް ފޯރާނެކަމުގެ އުއްމީދު އޮތީމަ ކުރިއަށް ދެވޭނެ. އާޒް ތިބުނަނީ ހިތް ބަދަލެއްނުވާނެއޯ. ކިތަންމެ ވަރަށް ލޯބިވާމީހެއްގެ ހިތް ނަފްރަތުން ފުރިދާނެ. ނަފްރަތުކުރާ މީހެއްގެ ހިތް އަނެކާއަށްޓަކާ ލޯބިން މޮޔަވާވަރުވެސްވެދާނެ. ހިތެއްގައި ލޯބިލައްވަނީ އެންމެ ފަރާތަކުން. ސޯ ޑޯންޓް ގިވް އަޕް. ދުޢާކުރާއިރު ޝަރުތުތަކުގެ ތެރޭގައި އޮވޭ ޔަގީންކަން އޮތުން. އާޒް ޝައްކުތިކުރަނީ؟ ހެއްދެވިފަރާތަށް ޔަގީންކަމެއްނެތި ދުޢާކުރަނީ؟ އިޓްސް ރޯންގް އާޒް. އަހަރެމެންގެ ދެކެ އެންމެ ލޯބިވާފަރާތަކީ އެއީ. މަންމައަކު ދަރިއަކުދެކެވާ ލޯތްބަށްވުރެ މަތިވެރި ލޯތްބެއް މާތްﷲ އިންސާނުންދެކެ ވެވޮޑިގަންނަވާ. އަހަރެމެން ކުރާ ހުރިހާ ކަންތައް އަދި ކުރަން ހިތަށް އަރުވާ ހުރިހާކަމެއްވެސް އެފަރާތުން ދެނެވޮޑިގަންނަވާ. ގެޓް ކްލޯޒާ ޓު ﷲ. އާޒްގެ ހިތުން އޭރު ތިކަހަލަ ކަންތައް މުޅިން ގޮސްދާނެ. ހިތާމަތައް ފިލާފާނެ. އޭރުން ދުނިޔޭގެ އުފާވެރިކަންވެސް ލިބެން ފަށާފާނެ. ޓްރަސްޓްމީ އާޒް. ތިގޮތަށް ރޮއިގެން ވާނެ މާ ބޮޑުފައިދާއެއްނެތް. އަދި ނުވިއޭ ކިޔާފައި ގިވްއަޕް ކުރާ ހިސާބަށް ދިޔުމުންވެސް ލިބޭނީ ކޯޗެއް؟ ހިތްދަތިކަން. އާޒްގޮސް ނަމާދުކޮށްގެން ދުޢާކުރޭ......" ސަލްވާގެ ވާހަކައިން އާޒީންގެ ހިތަށް ކޮންމެވެސް ވަރެއްގެ ހަމަޖެހުމެއްލިބުނެވެ.\n"ސަލްވާ ތިބުނަނީ ރަގަޅަށް. އެކަމަކު އޭނަ ވަރަށް ސްޓަބްން. މިކަމެއްނުވާނެ.." އާޒީން ކިޔާލައިފިއެވެ.\n"ތިހާ ޔަގީންކަމާއިއެކު ނުވާނެއޭ ބުނަނީ ކީއްވެ؟ " ސަލްވާ އަހައިލިއެވެ.\n"ސިއްރެއް ބޭޒާރުވެދާނެތީ. އެސިއްރު ހިފަހައްޓަންކަން ނޭގޭ އޭނަ ލޯބި ގުރުބާންކުރާނީ. ބައެއްފަހަރު އެހެންވެސް ވެއެއްނު. ބޮޑު ބޮޑު ސިއްރެއް ފަޅާއަރާފަނެތީ ލޯބިވާ ދެމީހުން ދުރުވާންވެސް ޖެހޭ. މާޒްވެސް......" އެނަން ކިޔައިލެވުމާއިއެކު އާޒީންއަށް ހާސްވެގެން ހިންދިރުވައިލެވުނެވެ. އެސިއްރު ހާމަނުކުރެވުނީ ހަމަކިރިޔާއެވެ. ފަހަރެއްގައި ބައްޕަ އެވާހަކަ ސަލްވާއާއި ހިއްސާކޮށްފައި އޮވެދާނެއެވެ. ނަމަވެސް އޭނަ ޖެހޭނީ ބައްޕައަށްޓަކާ ހިމޭނުން ހުންނާށެވެ. އެލޯބީގައި ދީވާނާވިޔަސް އޭނައަށްވެސް ނުކެރޭނެއެވެ. ސަލްވާ ކިޔައިދިނީ ކުރީ އަހަރުގެ ރަމަޟާންމަހުގައި އޭނަ އަޅުކަންކުރަންވެގެން ލިސްޓެއްހެދި ވާހަކައެވެ. ރަމަޟާންމަހުގައި ޝައިތާނުން ކަސްތޮޅު އެޅިފައިވުމުން ހަގީގަތުގައިވެސް ނަފުސް އިސްލާހުކުރުމަށާއި ހެއްދެވި ފަރާތާއި ގުޅުން ބަދަހިވާން ރަނުގެ ފުރުސަތެއްލިބެއެވެ. ސަލްވާ އެއްގޮތަކަށްވެސް ފޭސްބުކްއަށް ވަދެނުލާތާގައި ހުރިހާ ވަގުތެއްގައި ފޯނުވެސް ބޭނުންކުރީ ގުރުއާން ކިޔެވުމާއި ތަފްސީރު އަޑުއެހުމަށެވެ. ޒިކުރުކުރުމަށެވެ. ތަރާވީހަކީ ރޯދަމަހުގެ ޚާއްސަ އަޅުކަމަށްވުމުން އެކަނި ގޭގައި ހުރެގެންވެސް އެނަމާދުކުރަންވާނެކަމުގައި މާމަ ވަސިއްޔަތްކޮށްފައިވާތީ ސަލްވާ އެކަން ބަރާބަރަށްކުރިއެވެ. ތަރާވީސް ނަމާދުކުރިއިރު ކުރީކޮޅު ބަލިވިޔަސް ފަހުން ފަހުން ކުރާހިތުން ކުރެވުނެވެ. ދަމުނަމާދުކޮށްގެން ގުރުއާންކިޔެވިއެވެ. ޚުޝޫއަތްތެރިކަމާއިއެކު ނަމާދުކުރުމުން ހިތަށް އެލިބޭ ތަސައްލީ ސަލްވާއަށްވެސް ބަޔާންކުރާކަށް ނޭގެއެވެ.\nސަލްވާގެ އެކުވެރިޔަކު އެއަހަރު ރަމަޟާންމަހުނިޔާވިއެވެ. ކިތަންމެ ޅަޔަސް މަރުގެ ވަގުތު ޖެހުމާއިއެކު އެމީހަކު ޖެހޭނީ ދުނިޔެއާއި އަބަދަށްޓަކާ އަލްވަދާއު ކިޔާފައި ދާށެވެ. ލަހެއްފަހެއްނެތިއެވެ. ވީއިރު އަނެއް އަހަރުގެ އެ މާތް އަޅުކަންކޮށް ނަފުސް ތާހިރުކުރަން ފުރުސަތު ލިބޭނެކަމަކަށް ސަލްވާ ހިޔެއްނުކުރެއެވެ. އެއީ އޭނަގެވެސް އެންމެ ފަހު ރަމަޟާންކަމުގައި ވެދާނެތީ ސަލްވާ ބިރުގަތެވެ. ހިޔަނިހެން އަބަދު ހަނާ އަޅާ އެއްޗަކީ މަރެވެ. މަރުވާނީ ކޮންވަގުތަކު ކިހިނެއްކަމެއް ނޭގެންޏާ އުޅެންޖެހޭނީ ވީހާވެސް ރަގަޅަށް ކަމުގައި ސަލްވާ ގަބޫލުކުރިއެވެ. ކުއްލިއަކަށް ބޮޑު ބައްޔެއް ޖެހުމާއިއެކު އަޅުކަން ކުރެވޭނެ ވަރު ނެތި ނޫނީ ތައުބާ ނުވެ ހުއްޓާ މަރުގެ މަލާއިކަތާ ވަޑައިގެން ފުރާނަ ހިއްޕަވާފާނެއެވެ. އިންސާނާ ދުނިޔެއަށް ފޮނުއްވި މަގުސަދު ހަދާންނައްތާލައިގެން ނުވާނެކަމަށް ސަލްވާ އަބަދުވެސް ދެކުނެވެ. އެހެން އަހަރުތަކުގައި ފަރުވާކުޑަކޮށްލެވުނަސް މިދިޔައަހަރުގެ ރަމަޟާންމަސް ސަލްވާ ހިތްހަމަޖެހޭފަދަ ގޮތަކަށް ހޭދަކުރެވުނެވެ. އެއްވެސް ވަގުތެއް ބޭކާރުކޮށެއްނުލިއެވެ. ޚާއްސަކޮށް ފަހުދިހަރޭގެ ތެރޭގައި ލައިލަތުލް ގަދަރު ހިމެނޭކަމަށް ހަދީސުތަކުން ވަރަށްބޮޑަށް ޔަގީންވާތީ ސަލްވާ އެހެން ރޭތަކާއި ޚިލާފަށް އަޅުކަމުގައި ވަގުތުހޭދަކުރިއެވެ. ހެދުނުގަޑީގައި ނިދާފައި މުޅިރޭހެން ވޭތުކުރީ އަޅުކަމުގައެވެ.\nރަމަޟާންމަހުގައި ސަލްވާ އަޒުމް ކަނޑައެޅިގޮތަށް އަދިވެސް މިހިރީ އެކަންތައްތަކުގައި ގަދަޔަށް ހިފަހައްޓައިގެންނެވެ.\nއެފަހުން ނަސީބު އޭނަގެ އަތުގައި ހިފިކަހަލައެވެ. އޭނައަށް ދެއްވީ އަންހެންކުއްޖަކު އެންމެ ހިތްކިޔާފަދަ ފިރިހެންވަންތަ ބައިވެރިއެކެވެ. ބުރައަކާއި ނުލައި ލިބުނު ދެއަންހެންދަރިން އެހާ ރަގަޅެވެ. އެއް އުމުރު ނަމަވެސް ބެލެވޭނީ ދޮންދަރިންގެ ގޮތުގައެވެ. ހައިކަލްގެ ނެތީ ކޮންކަމެއް ހެއްޔެވެ؟ އޭނަގެ ކޮންމެ ސިފައެއްވެސް ސަލްވާއަށް ރީއްޗެވެ. ސަލްވާ އާޒީންކައިރީ ނުބުނީ ސަލްވާ އެންމެ އެދޭފަދަ ހަޔާތުގެ ބައިވެރިޔެއް ލިބުނުކަމާއި އެމީހަކީ އާޒީންގެ ބައްޕަ ހައިކަލްކަމެވެ. ސަލްވާގެ ހިތުގައި އަބަދުވެސް ވީ އެފަދަ ހަރުދަނާ ސްމާޓް މީހެކެވެ. ހަރުމީހެކެވެ. ލިބުނީ އެންމެ ބޭނުންވާ އިންސާނާއެވެ. ދެރައީ އަދިވެސް ހައިކަލްދެކެ އޭނަ އެއޮތްވާ ޖެހިލުމެކެވެ. އެލަދު ފިލުވައިލާނެ ގޮތެއް ޚުދު ސަލްވާއަކަށްވެސް ނޭގެއެވެ. ފިޒިކަލް ގުޅުމަކަށް ދާން އެހާ ކަންބޮޑުވެއެވެ. އެކަންތައްތަކުން އަރައިގަންނަން ހަދާނެގޮތެއް ނޭގި ބައެއްފަހަރު ސިކުނޑިގާނަން ޖެހެއެވެ.\nއާޒިން ކޮޓަރިއަށްގޮސް ނަމާދުކޮށްލައިގެން ދުވަހަކު ނޯންނަހާ ގިނައިރުވަންދެން ސަޖިދައިގާ އޮވެ ދުޢާކުރިއެވެ. ތަކުރާރުކޮށް އެދުނީ އެންމެކަމަކަށެވެ. އާދޭސްދެންނެވީ އޭނަގެ ހިތުގައި އާޒީންއަށްޓަކާ ލޯބި ލެއްވުމަށެވެ. އޭނަގެ ހަޔާތުގެ ބައިވެރިޔަކަށް މާއިޒް އައުމަށެވެ. މާއިޒްގެ ހިތް ބަދަލުކުރެއްވުމަށެވެ. ކޮންމެ އުފަލެއްވެސް މާއިޒްއާއި ގުޅިފައިވާފަދައެވެ. ސަލްވާ ރަމަޟާންމަހާއި ބެހޭގޮތުން ދެއްކި ވާހަކަތައް އާޒީންގެ ހިތުގައި ގުގުމާލާފައިވިއެވެ. ސަލްވާފަދަ ރަގަޅުކުއްޖަކަށް އޭނައަށްވެސް ވެވޭނެނަމައޭ ހިތަށް އެރިއެވެ.\nބޯކޮށް ވާރޭވެހެމުން ދާ ވާރޭގެ ތެރޭގައި ރޯޒްމެހެލް ފެންނަނީ ވަރަށް ޖާދުވީކޮށެވެ. ބޮޑެތި ވާރޭގެ ތިކިތައް ގެއާއި ގަސްތަކުގައި ބީހެމުންދިޔައީ ރަހުމެއްނެތިއެވެ. މެހެރީނާ ސޯފާއެއްގައި އޮށޯވެލައިގެން އެ ހިތްގައިމު މަންޒަރުދެކެން އޮތެވެ. ތަންކޮޅެއްކުރީގެ މާޒީއެއް ހަދާންވުމުން އޭނައަށް އިރުކޮޅަކަށް ދެލޯ މަރާ ތަގުޅިކޮށްލެވުނެވެ. ރޯޒްލީންގެ ހަދާންތައް ސިކުނޑީގެ މަޑިކިލަބުގައި ފިޔަޖަހައިލިއެވެ. މެހެރީނާ ގަދަކަމުން ލޯ ހުޅުވައިލިއިރަށް ފެނުނީ ދެކެން ބޭނުންނުވި ސޫރައެކެވެ. ވިޝާމްއެވެ. އޭނަހުރީ ފެންވަރާލައިގެން ބޭރަށް ދާން ތައްޔާރުވެލައިގެންނެވެ. ނޫޖިންސާއިއެކު ލާފައި ހުރި ކަޅުކުލައިގެ ޓީޝާޓުގެ ސަބަބުން ކަސްރަތީ ހަށިގަނޑުގެ ފުރިހަމަކަން ދައްކުވައިދެއެވެ. އަންހެންކުދިން މޮޔަކުރުވާފަދަ ރީތިކަމެއް މޫނުމަތީގައިވިއެވެ. ފެންޑާގައި ހުރެ ސިގްރެޓްރޯކޮށްލާފައި ދުންތައް ދުއްވައިލިއެވެ. ވިޝާމްގެ ލަދުކުޑަކަންވެސް ދެކެބަލާށެވެ. ގޭތެރޭގައި ހުރެގެންވެސް ވިޔާނުދާ އަމަލުތައްކުރަން ފެށީއެވެ. ސިއްހަތަށްވެސް ބަލައިލުމެއްނެތެވެ. މެހެރީނާ މޫނު ހަދާލާފައި އެއްޗެކޭ ބުނަން އުޅުނެވެ. އެވަގުތު ކާރު ޕާކްކުރާތަނުގައި ކާރު މަޑުކޮށްލުމާއިއެކު ސަލްވާ ވާރެއިން ސަލާމަތްވާން ދުވެފައި އައިގޮތަށް ފެންޑާއަށް އެރިއިރު ކައްސާނުލީވެސް ކިރިޔާއެވެ. ވިޝާމް ކުރިއަށް ޖެހިލާފައި ހިފަހައްޓަން އުޅުމުން ސަލްވާ އެއްފަރާތަކަށް ޖެހިލިއެވެ.\nމޫނު އަޅައިގެން ހުއްޓަސް ސަލްވާއާއި އަޒަލް ވަކިކުރަން އެއާއިލާ ކޮންމެ މީހަކަށްވެސް އެނގޭނެއެވެ. ދެމީހުން ހިގާގޮތް ތަފާތެވެ. ސަލްވާގެ މަޑުމައިތިރި ފަރި ހިގުމާއި އަޒަލްގެ ހަލަބޮލިކަން އަޅާކިޔޭނެހާ ތަފާތެވެ. ވިޝާމް ނޭގޭކަމަށް ހެދިއެވެ.\n"ޒެލް........ކޮންކަމެއް ތިއީ...." ވިޝާމް ސަމާސާކޮށްލަންވެގެން ގަސްތުގައި ބުނެލިއެވެ. ކާރުން ފޭބި ހައިކަލްވެސް ދެތިން ކޮތަޅު ހިފައިގެން އައިސް އަރާހަމަވިއެވެ. މެހެރީނާ ހައިކަލްއަށް ވިޝާމްގެ ނުލަފާކަން އަންގާލަން ބޭނުންވިއެވެ. މޫނު ބުރުގާ އަޅުވައިގެން އުޅެނީ ވިޝާމްއާއި ސަލްވާ ކުޅިގަނޑެއް ކުޅެކަންކަން އަންގާހިތުން އިންތަނުން ތެދުވެވިއްޖެއެވެ.\nއަހަރެންގެ ހިތް އަނބުރާދީ - 596މަސް2ދުވަސް ކުރިން


November 17 gai aa minivan kameh libeyne: Aisha\nނޮވެމްބަރު 17 ގައި އާ މިނިވަން ކަމެއް ލިބޭނެ: އައިޝާ\nޖުމްހޫރީ ޕާޓީގެ އަހަރީ ދުވަހުގެ ކޭކު އިބޫއާއެކު އައިޝާ ފަޅުއްވަނީ: އާ މިނިވަން ކަމެއް ލިބޭނެ ކަމަށް ވިދާޅުވި\nއަންނަ ނޮވެމްބަރު މަހުގެ 17 ވަނަ ދުވަސް ވެގެން ދާނީ މިނިވަންކަން ލިބޭ އާ މިނިވަން ދުވަހަކަށް ކަމަށް ޖުމްހޫރީ ޕާޓީގެ ބާނީ ގާސިމް އިބްރާހިމްގެ ހަގު އަނބިކަނބަލުން އައިޝަތު ނަހުލާ، އައިޝާ ރޭ ވިދާޅުވެއްޖެ އެވެ.\nއައިޝާ އެހެން ވިދާޅުވީ، ސިޔާސީ ދާއިރާއަށް ނުކުތުމެވަޑައިގަތުމަށްފަހު ފުރަތަމަ ފަހަރަށް ޕޯޑިއަމްގައި ވާހަކަ ދައްކަވަމުންނެވެ. ޖުމްހޫރީ ޕާޓީއަށް 10 އަހަރު ފުރުމުގެ ގޮތުން ރޭ ބޭއްވި ޖަލްސާގައި ވާހަކަ ދައްކަވަމުން އައިޝާ ވިދާޅުވީ، ޖަލުތަކުގައި އެތައް ބަޔަކަށް ނުހައްގުން އަނިޔާ ލިބެމުންދާ ކަމަށާއި އެ އެންމެން މިނިވަންވުމަކީ އޭނާ އެދޭ އެދުމެއް ކަމަށެވެ.\nމިދިޔަ ދުވަސްތަކަކީ ޖުމްހޫރީ ޕާޓީއަށާއި އޭނާގެ އާއިލާއަށް ވެސް ފުން ހިތާމަތަކެއް ގެނުވި ދުވަސްތަކެއް ކަމަށް ވިދާޅުވި އެވެ. އައިޝާ ވިދާޅުވީ، ގާސިމް އިބްރާހިމަކީ ގާތް ބައްޕައެއް ކަމަށާއި އަދި އެހާމެ އޯގާތެރި ފިރިއެއް ކަމަށެވެ. ގާސިމް އެ އާއިލާއާއެކު އެއް ފަސްގަނޑެއްގައި ނެތުމަކީ ހިތާމަ ކުރައްވާ ކަމެއް ކަމަށެވެ.\nގާސިމްގެ އިތުރުން ވެސް ޖުމްހޫރީ ޕާޓީގެ އެތައް މެންބަރުނެއް އަނިޔާގެ ޝިކާރައަކަށްވެ ޖަލުގެ ތޭރިތަކުގެ ތެރޭގައި ތިބިކަން އައިޝާ ފާހަގަކުރެއްވި އެވެ.\n"އިރާދަކުރެއްވިއްޔާ ނޮވެމްބަރު މަހުގެ 17 ވަނަ ދުވަސް ވެގެން ދާނީ އަޅުގަނޑުމެންނަށް އާ މިނިވަން ދުވަހެއް އާ މިނިވަން ކަމެއް ލިބިގެން ދާނެ ދުވަހަކަށް،" އައިޝާ ވިދާޅުވި އެވެ.\nއައިޝާ ރޭގެ ޖަލްސާގައި ވާހަކަ ދައްކަވަނީ: އާ މިނިވަން ކަމެއް ލިބޭނެ ކަމަށް ވިދާޅުވި\nއައިޝާ ވިދާޅުވީ، އެ ދުވަހު ރާއްޖޭގެ ސިޔާސީ ޗާޓު އަލުން ކުރަހާލަން ފުރުސަތު ލިބިގެންދާނެ ކަމަށެވެ. އޮއިވަރު ބަދަލުވެ މިޔުޒިކް ވެސް ބަދަލުވާނެ ކަމަށެވެ. ނެވިކަން އާވެ ހެވިކަން ވެސް ބަދަލުވާނެ ކަމަށެވެ. އެ ދުވަހަށް ތައްޔާރުވުމަކީ ޖުމްހޫރީ ޕާޓީން މިއަދު ފަށަންވީ އެންމެ މުހިންމު މަސައްކަތް ކަމަށް ވެސް ވިދާޅުވި އެވެ.\n"ޕާޓީ ކުރިއަށް މިސްރާބު ޖަހަންވާނީ އަޅުގަނޑު މި ދެންނެވި ބަދަލުތަކަށް ވިސްނައިގެން، ރާއްޖެ އެދި ގޮވަނީ ހެޔޮ ވެރިކަމަކަށް، އިންސާފުވެރި ވެރިކަމަކަށް، އިސްރާފެއް ނެތް ވެރިކަމަކަށް، އަމިއްލަ އެދުމުގެ ކުރިއަށް ނެރޭ ވެރިކަމަކަށް، ގައުމު އެދި ގޮވާ ގޮވުމަށް އެންމެ ފުރަތަމަ އިޖާބަދޭ ބަޔަކަށް ވާންވީ ޖުމްހޫރީ ޕާޓީގެ ފިކުރު،" އައިޝާ ވިދާޅުވި އެވެ.\nއައިޝާ ވިދާޅުވީ އޭނާ ސިޔާސީ މައިދާނުގެ އިސް ސަފަށް ނުކުމެވަޑައިގެންނެވީ ރައްޔިތުން އެދޭ ބަދަލު ހޯދައިދެވޭނީ އެގޮތުގައި މަސައްކަތްކޮށްގެން ކަމަށް ގަބޫލު ކުރައްވާތީ ކަމަށެވެ. ސިޔާސީ އިސް މަގާމުތައް ފުރުއްވުމަށް އަންހެން ބޭފުޅުން ތައްޔާރުވުމަށް ވެސް އައިޝާ ގޮވާލެއްވި އެވެ. އަދި އެ ފުރުސަތު ޖުމްހޫރީ ޕާޓީގަ އޮންނާނެ ކަމަށާއި އަންހެން ބޭފުޅުން އެ ޕާޓީއާ ގުޅުމަށް ވެސް އޭނާ އެދިވަޑައިގަތެވެ.\nރައީސް އިބްރާހިމް މުހައްމަދު ސޯލިހު ޖުމްހޫރީ ޕާޓީ އިދިކޮޅު ފަރާތްތައް


Assad ge anbikanbalunnah dhauvaa kuranee\nރައީސް ބައްޝާރު އަލްއަސަދުގެ އަނބިކަނބަލުންނަށް ދައުވާކުރަނީ\nސީރިއާގެ ރައީސް ބައްޝާރު އަލްއަސަދު އަދި އަނބިކަނބަލުން އަސްމާ އަލްއަސަދު: އަސްމާއަށް އިނގިރޭސިވިލާތުގައި ޓެރަރިޒަމް ދައުވާ ކުރަނީ\nސީރިއާގެ ރައީސް ބައްޝާރު އަލްއަސަދުގެ އަނބިކަނބަލުން، އަސްމާ އަލްއަސަދާ ދެކޮޅަށް އިނގިރޭސި ކޯޓަކަށް މައްސަލައެއް ހުށަހަޅައިފި އެވެ. މިއީ ސީރިއާގައި ދިގު ލާފައިވާ ހަނގުރާމައިގައި އެކަމަނާގެ ދައުރެއް އޮތް ކަމަށް ބުނެ ހުށަހަޅާފައިވާ މައްސަލަ އެކެވެ.\nއަސްމާ 45، އާ ދެކޮޅަށް ހުރި ހެކިތަކުގެ ތެރޭގައި ސީރިއާގައި އާންމު ރައްޔިތުން މަރައި ޖަރީމާތައް ހިންގަމުން އަންނަ ހަނގުރާމައިގެ ސިފައިންނަށް ތައުރީފު ކުރައްވައި ވާހަކަފުޅު ދެއްކެވުން ހިމެނެ އެވެ.\nސީރިއާގައި އަސަދަށް ވާގިވެރިވާ ސިފައިން ވަނީ އާންމުނާ ދެކޮޅަށް ބެރަލް ބޮން އަދި ކެމިކަލް ހަތިޔާރު ބޭނުން ކޮށްފަ އެވެ. ވައިގެ ހަމަލާތަކުގެ އިތުރުން ކަނޑިއާ ބަޑިން ވެސް ވަނީ ހަތިޔާރުއެޅި ސިފައިން ހަމަލާދީފައި ވެއެވެ. އަސްމާއާ ދެކޮޅަށް ހުރި މައްސަލަތަކުގެ ތެރޭގައި ސަރުކާރު ސިފައިންނަށް ހަރަދު ކުރެއްވުން ވެސް ހިމެެނެ އެވެ.\nއަސްމާއަކީ ސީރިއާ އަދި އިނގިރޭސި ޕާސްޕޯޓް ގެންގުޅުއްވާ ކަނބަލެކެވެ. އޭނާގެ މައްޗަށް ކުރެވިފައި ހުރި ތުހުމަތުތައް ސާބިތު ކުރެވިއްޖެ ނަމަ އިނގިރޭސި ޕާސްޕޯޓް ގެއްލިވަޑައިގަތުމަކީ ވެސް އެކަށިގެންވާ ކަމަށެވެ. އަދި ބައިނަލްއަގުވާމީ ކޯޓެއްގައި މައްސަލަތައް ބަލައި ކަނގުރާމައިގެ ކުށްވެރިއަކަށް ވުމަކީ ވެސް އެކަށިގެންވާ ކަމަށެވެ. އެކަމަނާއާ މެދު މިހާރު ވެސް ގައުމުތަކުން، ޚާއްސަކޮށް އިނގިރޭސިވިލާތާއި ޔޫރަޕުން ދެކެނީ މިފަދައިންނެވެ.\nއަސްމާ ސީރިއާއަށް ބަދަލުވެ ވަޑައިގަތީ 2000 ވަނަ އަހަރު އެވެ. އެއީ ބައްޝާރު އަލްއަސަދާ ކައިވެނި ބައްލަވައިގަތުމަށް ފަހު އެވެ. އެއަށް ފަހު ފިރިކަލުންނަށް ހިތްވަރު ދެއްވައި އެއްހަމައަކުން ވަނީ ބާރުވެރިވެ ވަޑައިގެންފަ އެވެ. އެކަމާ ދައްކަވާފައި ހުރި ވާހަކަތަކުން ގިނަ ފަހަރު ދޭހަވަނީ ހަނގުރާމަމަތީ ފައުޖުގެ ވެރިއަކީ އެކަމަނާ ކަމަށެވެ.\nއަސްމާއާ ދެކޮޅަށް ޓެރަރިޒަމްގެ ދައުވާ ކުރުމަށްޓަކައި ކަށަވަރު ހެކި ހޯދާފައި ހުރި ކަމަށް ވެސް މީޑިއާ ރިޕޯޓްތައް ބުނެ އެވެ. މިއިން މައްސަލައެއް ސާބިތުވެއްޖެ ނަމަ މިހާރަށް ވުރެ ގޮޑަށް ދަތިކުރުމުގެ ފިޔަވަޅުއަޅާނެ އެވެ. އަދި ނުކަޝިޔާރު ގޮތަކަށް ގައުމުން ބޭރުވެވަޑައިގެންފި ނަމަ ހައްޔަރު ކުރުމަކީ ވެސް އެކަށީގެންވާ ކަމެކެވެ.\nސީރިޔާ ޓެރަރިޒަމް އިނގިރޭސިވިލާތް + އީޔޫ ބައްޝާރުލް އަސަދު\nއިނގިރޭސި ރައްޔިތުން މިއަންމާއިން ފައިބަން އަންގައިފި